ועדת הכלכלה, כנסת 19, פרוטוקול מספר 55, 2013-07-11 10:30

<ירון דקל: אדוני היושב-ראש, חבר הכנסת פרופ' אבישי ברוורמן, חברי הכנסת חברי ועדת הכלכלה וחברי כנסת אחרים, אני מאוד מודה על ההזדמנות הזו לדבר כאן בדיון הזה שבעיני הוא דיון חשוב מכיוון שכפי שאני רואה את הדברים השאלה שעומדת על הפרק היא שאלה פשוטה, האם "גלי צה"ל" תוכל להתקיים או תחדל, זו בעצם תמצית העניין שלפנינו.

<ירון דקל: אני, ואני לא אפתיע אף אחד כאן, חושב שמדובר בתחנה טובה ואיכותית שפונה למדינה שלמה, אין לה אג'נדה פוליטית, אין בעלי הון מאחוריה או בעלי שררה, ושדריה, עורכיה ומפיקה מחויבים רק לציבור אחד, לציבור המאזינים של "גלי צה"ל" ו"גלגלצ".

<ירון דקל: נכון, אפשר לומר שהיום קרוב לוודאי לא היתה מוקמת תחנה צבאית במדינת ישראל, אבל מי שהוקמה על ידי מקים המדינה, דוד בן גוריון, וגדלה והתפתחה, בעיני זה זן נדיר במקומותינו וזן נדיר אסור לו שיוכחד.

<ירון דקל: חזון "גלי צה"ל" נחנך השבוע על ידי ראש אכ"א, האלופה אורנה ברביבאי, שכיבדה את התחנה בנוכחותה.

<ירון דקל: החזון שאליו אנחנו שואפים אומר כך: "גלי צה"ל" רדיו ישראלי מוביל, משפיע, ערכי וחדשני שפונה לכולם.

<ירון דקל: התחנה תשקף בשידוריה כתחנה ציבורית את הנעשה במדינת ישראל על רבדיה השונים, תייחד מקום לאהבת הארץ ולמורשתה ולערכי החינוך בצה"ל, לתרבות, לחינוך ולזהירות בדרכים, היא תפעל לחזק את הקשר בין הצבא לחברה ולגשר על פני שסעים בחברה הישראלית.

<ירון דקל: "גלי צה"ל" תטפח עבודה עיתונאית מקצועית ואתית, יצירתית ומשמעותית של אנשיה הפועלים כאיש אחד ותשלב חיילים בעמדות מפתח.

<ירון דקל: אוזני, צריך לומר, ואני מודה ומתוודה, קשובות גם לביקורת שעולה מהבית הזה.

<ירון דקל: שמענו את הדברים גם בשבוע שעבר, זה הוא ביתו של הציבור, של נציגיו הנבחרים, נבחרים של הציבור במדינת ישראל.

<ירון דקל: אתם חברי הכנסת, משמיעים את קולכם ואת דבריכם, דבריכם אינם נופלים על אוזניים ערלות.

<ירון דקל: "גלי צה"ל" עברה רפורמות בתחום הארגוני, בתחום ההתייעלות, בחיזוק הקשר עם צה"ל, בקליטת עליה.

<ירון דקל: אני גאה אף בכך שמאז שאני הגעתי לתחנה בתפקיד הנוכחי גדל פי 5 מספר החיילים ממוצא אתיופי שמשרתים בתחנה.

אבישי ברוורמן: אתה הגעת לתחנה לפני שנה וחצי?

<ירון דקל: לפני שנה וארבעה חודשים.

<ירון דקל: הם ישתלבו בעתיד בכלי התקשורת במדינת ישראל.

נחמן שי: פי חמישה?

נחמן שי: זה אומר אחד משניים.

<ירון דקל: היו שניים והיום יש 10, אבל 10 זה מספר משמעותי בקרב החיילים.

<ירון דקל: הם ישתלבו בעתיד בכלי התקשורת השונים כדי להטביע חותם ולהשפיע.

<ירון דקל: רפורמה נעשתה גם בתחום הגיוס לתחנה ובהגברת משקל הפריפריה על חשבון המרכז, 13 מתוך 33 הם נציגים מהפריפריה והתגייסו ל"גלי צה"ל" בחודש אוגוסט.

איילת שקד: כמה חיילים בכלל יש?

<ירון דקל: 168 חיילים.

<ירון דקל: "גלי צה"ל" צריכה לייצג את הקולות והמגזרים השונים בחברה הישראלית בשידוריה, בשדריה ובחייליה.

<ירון דקל: צה"ל, לשמחתנו, הוא עדיין צבא העם, הוא לוחם אבל הוא גם מחנך.

<ירון דקל: נוער יהודי בתפוצות וצעירי "תגלית" מודרכים על ידי חיילי צה"ל, מורות חיילות נמצאות בכל מקום במדינה ועוד פרויקטים איכותיים.

<ירון דקל: הצעת החוק שהניח שר הביטחון משה בוגי יעלון וקודמו אהוד ברק על שולחן הוועדה וזכתה לאישור ועדת שרים לחקיקה והנהלת הקואליציה מאפשרת לדעתי להקל על תקציב הביטחון.

<ירון דקל: כולנו יודעים בפני אילו גזירות עומד צבא ההגנה לישראל, מתמודד ויתמודד.

<ירון דקל: הנה לפנינו דרך חוקית להקל על התקציב, ומי כמוכם, חברי הכנסת, יודעים איזה תקציב לא פשוט תדרשו לאשר.

<ירון דקל: נמצאת כאן מרכזת הקואליציה בוועדת הכספים וחלק מהנטל נמצא על כתפיה של חברת הכנסת גילה גמליאל.

<ירון דקל: אני רוצה לומר כאן שאני מכבד את תחנות הרדיו האזוריות, גם את יושב-ראש התחנות, מר דוד בן בסט.

<ירון דקל: יש לתחנות האלה חשיבות בפלורליזם התקשורתי והצמחת אנשי תקשורת נוספים, כולל מהפריפריה.

<ירון דקל: החוק שמובא כאן לאישור מתחשב לדעתי גם בתחנות האזוריות המתפתחות במדינת ישראל.

<ירון דקל: רבותי חברי הכנסת, זו הצעת חוק ממשלתית אומנם אך לדעתי היא איננה מחייבת רק את הקואליציה.

<ירון דקל: זו הצעת חוק לכבודה של תחנת שידור חשובה במדינת ישראל הדמוקרטית, הצעת חוק שתתרום לתקשורת הפלורליסטית והחופשית, תקשורת ישראלית ותקשורת פטריוטית.

<ירון דקל: אני מבקש מחברי הכנסת באופוזיציה להצטרף לחברי הקואליציה ולתמוך בחוק גלי צה"ל.

<ירון דקל: תודה רבה, אדוני היושב-ראש.

אבישי ברוורמן: אני מודה לך.

אבישי ברוורמן: בעבר הייתי זוכה לעיתים נדירות להתראיין אצלך אבל אני לא זוכר שהיית קורא את הכול מהכתב.

<ירון דקל: אתה רואה?

<ירון דקל: לצורך הישיבה החשובה הזו התכוננתי מראש.

גילה גמליאל: אבל הקול הרדיופוני נשאר אותו דבר.

אבישי ברוורמן: רבותי, לפני שחברי הכנסת ידברו אני אשמח שהמשנה ליועץ המשפטי של הכנסת, עו"ד אתי בנדלר, שעברה וחיה את כל הסאגה הזו של "גלי צה"ל" כבר לפני ולפנים ולאורך זמן, אני אשמח לשמוע גם את הסקירה שלך לאחר דבריו של מר דקל.

אבישי ברוורמן: אם מישהו עוד רוצה מהציבור כאן להוסיף לפני שנפתח עם חברי הכנסת, בבקשה.

אבישי ברוורמן: עו"ד בנדלר.

<אתי בנדלר: תודה רבה.

<אתי בנדלר: יש לי עוד כמה שנים לשמש כאן כזיכרון ארגוני.

<אתי בנדלר: אני אולי אומר כמה מילות פתיחה בכלל לגבי ההסדרה הנורמטיבית של כלי השידור במדינת ישראל.

<אתי בנדלר: יש מספר חוקים שמסדירים את השידורים במדינת ישראל, גם שידורי טלוויזיה וגם שידורי רדיו.

<אתי בנדלר: יש את חוק התקשורת (בזק ושידורים), שמכוחו מוסדרים שידורי הטלוויזיה הרב- ערוציים, "בזק", "הוט" ו"יס", ועוד מספר ערוצים ייעודיים, מה שנקרא; יש את חוק הרשות השנייה לטלוויזיה ורדיו שמכוחו מוסדרים שידורי הטלוויזיה המסחריים, מה שידוע כ"רשת", "קשת", "ערוץ 2," "ערוץ 10" ושידורי הרדיו האזוריים שהוזכרו כאן; יש את חוק רשות השידור – אגב מכוח כל חוק יש כמובן גם תקנות; יש את חוק שידורי טלוויזיה מהכנסת, ונדמה לי שבזה סגרתי את רשימת החוקים שמסדירים את השידורים.

<אתי בנדלר: דהיינו, כל גוף שמשדר שידורים לציבור בישראל מוסדר בחקיקה של הכנסת, למעט שניים, "גלי צה"ל" ו"הטלוויזיה החינוכית".

<אתי בנדלר: לגבי "גלי צה"ל" אין חוק כללי, ואני תכף אזכיר מדוע הכנסת סברה שוב ושוב שיש צורך בחוק כללי, ואותו דבר גם לגבי "הטלוויזיה החינוכית" ששניהם, גם "גלי צה"ל" וגם "הטלוויזיה החינוכית", מוזכרים בחקיקה אך לא מוסדרים.

<הילה שמיר: חוץ מאשר שידורי "הטלוויזיה החינוכית" ו"ערוץ 2" שהם מוסדרים על ידי זיכיון.

נחמן שי: אבל זה לא מגדיר מה התחנה וכדו', זה שחקן משנה.

<אתי בנדלר: בדיוק כך.

אבישי ברוורמן: רבותי, אני יודע שעורכת דין מפריעה לעורכת דין אבל כאן כל אחד מדבר.

אבישי ברוורמן: אני הודעתי בשידור, גם ב"גלי צה"ל" וגם ברדיו "רדיוס" שעוד לא התקיים, שאני מנסה לשנות את כללי ההתנהגות בכנסת שאיש אינו נכנס לדברי חברו.

נחמן שי: עד שאתה תשנה את כללי ההתנהגות, הם ישנו אותך.

אבישי ברוורמן: יש 7 תכונות בחכם והיפוכם בגולם ואני הולך לשים את זה בכל מקום בכנסת.

אבישי ברוורמן: כן, בבקשה.

<אתי בנדלר: זאת אומרת שבניגוד לכל הגופים המשדרים בטלוויזיה וברדיו הכנסת לא קבעה מה מעמדה של "גלי צה"ל" בין הגופים המשודרים, ומה זאת אומרת מה מעמדה של "גלי צה"ל"?

<אתי בנדלר: – מה מטרות השידור ב"גלי צה"ל"?

<אתי בנדלר: מה הכפיפויות?

<אתי בנדלר: מי מהווה גוף מפקח, מי הרגולטור בעצם של השידורים?

<אתי בנדלר: מינויים, למשל מפקד "גלי צה"ל", נציב תלונות ציבור, כתבות?

<אתי בנדלר: יש עניין שצריכים לתת את הדעת ברמה של חקיקת הכנסת, כפי שאני מבינה, לגבי שידור כתבות ביקורתיות על נושאי תפקידים.

<אתי בנדלר: כי בדרך תזכרו שאין דבר כזה שחייל או עובד מדינה משדר כתבות ביקורתיות, שזה מאוד נכון ככל שמדובר בכלי תקשורת, שלא יהיה ספק מה עמדתי בעניין הזה, ראוי ונכון שכך יהיה רק אני חושבת שצריכים לתת על כך את הדעת.

<אתי בנדלר: זה לא מה שאני חושבת אלא מה שהכנסת חשבה ואני אזכיר תכף כיצד הכנסת דרשה את זה שוב ושוב.

<אתי בנדלר: יש עוד נושא שאולי ראוי להסדיר בחקיקה וזה תשדירי בחירות.

<אתי בנדלר: אני רוצה להזכיר שעד למערכת הבחירות האחרונה לא היו תשדירי בחירות ב"גלי צה"ל" ובמערכת הבחירות האחרונה הנושא הגיע לפתחו של השופט אליקים רובינשטיין בתפקידו כיושב-ראש ועדת הבחירות, שהחליט לראשונה בניגוד להחלטה שניתנה 20 שנה קודם על ידי השופט חלימה, לשלב תשדירי בחירות ב"גלי צה"ל" ויש כמה אמירות מאוד מעניינות שככל שתרצו אני אשמח לצטט אותן, לגבי מי היא "גלי צה"ל" בעצם.

<אתי בנדלר: זאת אומרת שיש בהחלט שורה של נושאים שראוי שיוסדרו.

<אתי בנדלר: כשהביאו את הצעת חוק גלי צה"ל – שידורי הרדיו של צבא ההגנה לישראל (שידורי חסות ותשדירי חסות) בזמנו לפתחה של הכנסת הדבר היה בעקבות עתירה שהגישו תחנות הרדיו האזוריות שאמרו שבעצם "גלי צה"ל" מתחרה בהן, כשהמשאב הזה של פרסומות בשידורי רדיו הובטח לתחנות הרדיו האזוריות מכוח חקיקה של הכנסת וכאן "גלי צה"ל" משדרת פרסומות בלי שום הסדר חקיקתי.

<אתי בנדלר: עמדת המדינה היתה שבאמת יש להסדיר את הנושא הזה בחקיקה של הכנסת כיוון שהעתירה התייחסה לנושא הזה וכתוצאה מכך הובאה אותה הצעת חוק לכנסת.

<אתי בנדלר: כבר אז בעת הדיונים הביעו חברי הכנסת את עמדתם בין היתר שיש לתת את הדעת להסדרה כוללת של נושא "גלי צה"ל" ולא רק לנושא של תשדירי שירות והודעות חסות ואני מוכרחה לומר שגם הממשלה נתנה את דעתה לעניין.

<אתי בנדלר: מונחת בפני החלטת ממשלה שהתקבלה לא כל כך מזמן, ב-15 במאי 2011, שקובעת כדלקמן:

<אתי בנדלר: להנחות את שר הביטחון להקים צוות שיפעל לגיבוש המלצות להחלת הפיקוח הציבורי על השידורים של תחנת "גלי צה"ל" והתשדירים המשודרים בתחנה – וכפי שנשמע, ההנחיה הזאת קוימה והוקמה ועדה שאדוני, חבר הכנסת רונן הופמן, היה בין חבריה והיא הגישה המלצות שונות שבוודאי נשמע עליהן כאן.

<אתי בנדלר: והיתה החלטה נוספת: להנחות את שר הביטחון להביא לממשלה בתוך 6 חודשים – ואני מדברת על החלטה שניתנה כאמור ב-15 במאי 2011 – הצעה כוללת להסדרת מעמדה ועתידה של התחנה תוך התייעצות עם השרים והגורמים הרלוונטיים.

<אתי בנדלר: כשאני עמדתי בקשר עם ידידי, עו"ד ישי יודקביץ מהלשכה המשפטית של משרד הביטחון, ושאלתי אותו מה קורה עם זה, אז קרה עם זה מה שקרה עם כל ההתייחסויות הקודמות שביקשו לנסות לפחות לגבש מתווה להסדרת מעמד "גלי צה"ל" בחקיקה באופן כללי.

אבישי ברוורמן: זאת אומרת, ישי, היתה פניה והשתיקה היתה כדחייה?

<ישי יודקביץ: לא, לא היתה שתיקה, פשוט פירטנו את הפעולות שנעשו מאז החלטת הממשלה הקודמת ב-2011.

<אתי בנדלר: כן.

<אתי בנדלר: ובכן, נעשו פעולות כפי שוודאי נשמע, כפי שיבוא לידי ביטוי גם אם מישהו יתייחס לדוח הוועדה שהזכרתי קודם, נעשו פעולות שונות טובות וראויות רק לא בחקיקה, זאת אומרת הכנסת מחוץ לתמונה.

אבישי ברוורמן: כמו שלצערי גם הכנסת מתחילה להיות מחוץ לתמונה בהרבה מאוד מקרים, הגז, חס וחלילה, אם הבג"ץ לא היה שם, בכל מיני מקומות.

<אתי בנדלר: ואם הזכרתי מספר נושאים שאני חושבת שקשה שתהיה מחלוקת לגבי הצורך לעגן אותם בחקיקה ראשית של צה"ל, אני לא יודעת, ייתכן שגם למימון התחנה יש מקום להתייחס בתחנה, כי אחד הדברים שנדון כל פעם, הן כשהצעת החוק המקורית שהובאה לדיון בפני הכנסת והן בהערכות שלה, נשאלה שאלת המימון.

<אתי בנדלר: דהיינו, בחוק הזה ניתנה בעצם תשובה חיובית של הכנסת לגבי האפשרות למימון חוץ-תקציבי על ידי גורמי חוץ-ממשלתיים למימון פעולתה של "גלי צה"ל".

<אתי בנדלר: על היחס בין המימון הממשלתי מתקציב המדינה, מתקציב משרד הביטחון, לבין מימון חיצוני, על זה היו דיונים כשבזמנו, בעת הדיונים במקור, נמסר לוועדת הכלכלה – אני מדברת על שנת 2004, כשהמימון החיצוני עמד אז על 13-15 מיליוני ש"ח, לעומת הקצאה בתקציב של 19 מיליוני ש"ח.

<אתי בנדלר: זאת אומרת שזה היה כאמור משהו כמו שליש או קצת יותר מזה.

<אתי בנדלר: אני לא יודעת מה היחס היום, אבל הסיבה היחידה שבגינה נקבעה מכסה, הייתי אומרת, של דקות מרביות להודעות חסות ולתשדירי שירות ב"גלי צה"ל" היתה לאחר שנעשה חישוב מה היקף הזה של דקות השידור, איזו הכנסה הוא יכול להניב וזה היה כדי לשמור על היחס הזה בין התקציב החיצוני, החוץ-תקציבי, לבין תקציב משרד הביטחון.

<אתי בנדלר: אני עושה סקירה הרבה יותר קצרה, אני לא - - -

אבישי ברוורמן: זה חשוב, עו"ד בנדלר היא בור סוד שאינו מאבד טיפה אבל הרבה אנשים באים והולכים, באים והולכים, פה אנחנו נותנים את התמונה.

נחמן שי: אחרי זה אני עוקב אחרי התמונה כי הרקע ההיסטורי שלה אפילו ארוך משלי.

נחמן שי: עד עכשיו היא אמרה ממש דבר דבור על אופניו.

אבישי ברוורמן: והיא תמשיך כך.

אבישי ברוורמן: כן, בבקשה.

<אתי בנדלר: תודה.

<אתי בנדלר: אני רוצה להתייחס בקצרה מאוד לנושא של הפיקוח הציבורי.

ישראל אייכלר: תדיר ושאינו תדיר, תדיר קודם.

ישראל אייכלר: גב' בנדלר היא תדיר, אנחנו נחכה.

אבישי ברוורמן: אתה קטעת את קו המחשבה.

<אתי בנדלר: לא, אני צחקתי, הוא לא קטע.

אבישי ברוורמן: לא, לך הוא לא מפריע, אבל, אתה יודע, לאנשים שמגיעים לגיל 60, אם אתם קופצים – כשמפסיקים אותנו אנחנו לא זוכרים.

אבישי ברוורמן: אנחנו לא צעירים כמוך.

<אתי בנדלר: אני חייכתי כי מתנהל ויכוח ער בשאלה אם לתפקידים בכירים ראוי לקצוב את משך המשרה שלהם או ראוי שלא לקצוב את זה.

<אתי בנדלר: אגב, השאלה הזו תתעורר אפילו בחוק המים שאדוני דן בו, כי שם מוצע לקצוב את כהונתם של מנכ"לי התאגידים.

אבישי ברוורמן: נכון, להבדיל מכל האנשים בשירות הציבורי שאין שם את זה ואנחנו נדבר על זה.

<אתי בנדלר: ואחד מהדברים, מעבר לצורך במוביליות ובריענון השורות וכל הנימוקים הטובים שמובאים בהקשר הזה של קציבת הכהונה, אני חושבת שהניסיון יש לו גם יתרונות משלו.

אבישי ברוורמן: אין חכם כבעל ובעלת הניסיון.

ישראל אייכלר: אם אפשר עוד דבר, - - - היה בעימות עם מתמודד צעיר ממנו אז הוא אמר: אתה כבר מדי מבוגר, אתה צריך כבר ריענון, אז הוא ענה: לא יפה לדבר על חסרונות אישיים, למשל אני לא אספר על החיסרון שלך שיש לך מעט מדי ניסיון.

<אתי בנדלר: אני רוצה מספר מילים לגבי הפיקוח הציבורי על "גלי צה"ל".

<אתי בנדלר: חשוב לומר שיש פיקוח, יש פיקוח שהשתכלל מאוד גם בעקבות מסקנות הוועדה שהוזכרה קודם וגם הדבר הזה, אני מניחה, יסקר בפני הוועדה.

<אתי בנדלר: אבל אני לא מדברת על מנגנוני פיקוח פנימיים, אני מדברת על מנגנוני פיקוח ציבוריים.

<אתי בנדלר: החקיקה היום, החקיקה של הכנסת, מכירה בשני מנגנוני פיקוח על "גלי צה"ל": אחד, פיקוח על התוכניות הלא-צבאיות של "גלי צה"ל", פיקוח שנעשה על ידי ועדת משנה של מליאת רשות השידור מכוח חוק רשות השידור, ופיקוח אחר, פיקוח שהיה אמור להיעשות לפי החוק שנחקק בשנת 2005, חוק גלי צה"ל – שידורי צבא הגנה לישראל (שידורי חסות ותשדירי שירות).

<אתי בנדלר: סעיף בחוק קובע מפורשות כדלקמן, ואני אקרא אותו, סעיף 5: "השר והשר הממונה על ביצוע חוק רשות השידור, ימנו ועדה שתפקידה לפקח על השידור של שידורי חסות ותשדירי שירות בגלי צה"ל, לפי הוראות חוק זה".

<אתי בנדלר: נקבעה גם הוראה מפורשת לגבי הרכב ועדת הפיקוח.

ישראל אייכלר: איזה שר?

<אתי בנדלר: "השר" זה שר הביטחון ו"השר הממונה על ביצוע חוק רשות השידור" היה עד לממשלה האחרונה תמיד ראש הממשלה, כמעט תמיד, למעט תקופות קצרות, בכנסת הנוכחית זה שר התקשורת.

<אתי בנדלר: נקבע גם ש"השר, בהתייעצות עם השר הממונה על ביצוע חוק רשות השידור, יקבע את סדרי עבודתה של ועדת הפיקוח".

נחמן שי: זה פיקוח על התשדירים?

<אתי בנדלר: זה פיקוח על התשדירים.

ישראל אייכלר: על השידורים שאינם צבאיים?

<אתי בנדלר: לא, לא, על השידורים שאינם צבאיים יש ועדת פיקוח שהיא ועדת משנה של רשות השידור מכוח סעיף מסוים בחוק רשות השידור.

<אתי בנדלר: בנוסף לכך, על הנושא של שידורי החסות ותשדירי השירות היתה צריכה מכוח החוק לקום ועדה מיוחדת, ועדה ספציפית שזה תפקידה.

<אתי בנדלר: חברי הכנסת, החוק הזה נחקק בתחילת שנת 2005, אנחנו מדברים על למעלה מ-8 שנים לאחר מכן כשהיו מספר הארכות בחוק, לחוק הזה שנקבע כהוראת שעה.

<אתי בנדלר: עדיין, בואו נגיד שנכון ללפני חודש עדיין לא הוקמה ועדת הפיקוח מכוח החוק.

<אתי בנדלר: זאת ועוד, שידור תשדירי שירות והודעות החסות לפי החוק הזה היה צריך להיות בהתאם לתקנות שהשר היה צריך להתקין, וכך נאמר בסעיף 4(א): "השר, בהתייעצות עם השר הממונה על ביצוע חוק רשות השידור ועם ועדת הפיקוח, יקבע הוראות לעניין התנאים לשידור שידורי חסות ותשדירי שירות בגלי צה"ל, לרבות איסורים ומגבלות שיחולו לגבי השידור כאמור".

<אתי בנדלר: ההוראות האלה היו אמורות להיקבע בתקנות באישור ועדת הכלכלה של הכנסת.

דוד צור: גם לגבי היקף הדקות?

<אתי בנדלר: לא, היקף הדקות קבוע בחוק עצמו, אבל לגבי המותר והאסור איך מחליטים איך תפעל ועדת הפיקוח וכך הלאה, נושאים שונים היו אמורים להיקבע באותן תקנות.

<אתי בנדלר: גם לגבי התקנות האלה, אנחנו הזכרנו מספר פעמים לגורמים הרלוונטיים שלוועדה הן עדיין לא הובאו ולאחרונה, ממש לפני כחודש, הועברו לוועדת הכלכלה תקנות, הוועדה לא התחילה עדיין לדון בהן, היתה קבועה ישיבה אבל הדיון נדחה כי אדוני רצה קודם לדון בכל זאת בחוק.

<אתי בנדלר: אני מוכרחה לומר שלי עצמי יש הרבה מאוד הערות לגבי נוסח התקנות המוצעות, מכל מקום אינני יודעת מתי יסתיים הדיון באותן תקנות.

<אתי בנדלר: כפי שאדוני יראה, החוק הזה מציע בעצם תיקונים ב-4 נושאים.

אבישי ברוורמן: החוק שעל הפרק כרגע?

<אתי בנדלר: הצעת החוק שעל הפרק כרגע, כן.

<אתי בנדלר: אל"ף, הוא מתייחס למספר דקות השידור, שאני מבינה שיש איזושהי הסכמה בקשר לנושא הזה.

<אתי בנדלר: הדבר השני, הפיכת החוק הזה מהוראת שעה להוראת קבע.

<אתי בנדלר: דבר שלישי, דוח שאמור להימסר לוועדת הכלכלה לגבי ההכנסות מהתשדירים, צריך כרגע למסור אותו מדי חצי שנה, מוצע להפוך את זה דוח שנתי.

<אתי בנדלר: ותיקון נוסף שאליו אני אתייחס ברשותך כשנגיע לסעיף הרלוונטי כי זה מתקשר גם לנושא של התקנות ושל ועדת הפיקוח, זה נושא של שילוב התשדירים מהסוג הזה, דהיינו שידורי החסות ותשדירי השירות, באתר האינטרנט של "גלי צה"ל".

אבישי ברוורמן: מעבר לרדיו.

<אתי בנדלר: כן, מעבר לרדיו, באתר האינטרנט של "גלי צה"ל" ובאמצעים טכנולוגיים אחרים, כמו בטלפון חכם, בסלולרי, או אמצעים אחרים, אייפד וכו', אני אעיר שם ספציפית.

אבישי ברוורמן: פה יהיה לנו דיון עמוק.

<אתי בנדלר: אבל רציתי באמת לתת איזושהי מסגרת כללית, תודה רבה.

אבישי ברוורמן: אני קודם כל מאוד מודה לך, עו"ד בנדלר, כי באמת, את הדרכת אותי עוד קודם, לרבים את באמת המקור.

אבישי ברוורמן: כמו שאמרתי, יש פה שני נושאים, הנושא שהוא על הפרק הוא נושא מספר דקות השידור שבהן ישנם פרסומים ועוד איזה ספיח.

אבישי ברוורמן: אבל הנושא הנוסף, מעבר לרדיו, אנחנו נפתח אותו.

אבישי ברוורמן: השאלה הכללית, אני כבר אומר כאן שאני באמת מבקש מעבר לנקודה של ההתייחסות כאן – כי הלוא הסיפור הזה מאוד בנוי על התחלופה המהירה של חברי כנסת, של שרים, והעובדה, כמו שאמרתי, שכנסת ישראל הולכת ומאבדת מכוחה ומסמכותה, התהליך הזה הוא תהליך קשה מכיוון שבאיזושהי צורה אתה רואה לפעמים הרבה מאוד הצגות בלילה, אנשים מורידים ידיים, אבל הבעיות שהכנסת היא הגוף הקובע, כמו הסנאט בארצות הברית.

אבישי ברוורמן: יש לנו עכשיו את נושא הגז ונושאים אחרים, גם בנושא הזה זה גוף שבו הכנסת צריכה לחוקק בסופו של דבר חוק גלי צה"ל.

אבישי ברוורמן: ולכן הבקשה שלי – אני צריך לשוחח על זה עם שר הביטחון – שמעבר להחלטות שנקבל היום בדברים האלה אני אזמין לפה ואני אשוחח עם שר הביטחון, הגיע הזמן, כל אחד רוצה לדחות את הנושא הזה.

אבישי ברוורמן: העסק עובד טוב.

אבישי ברוורמן: יש לי תשבחות גדולות ל"גלי צה"ל" במקרה הזה מפני שאני נהנה מאוד להקשיב להם, זו תחנה מאוד מאוד איכותית ולעיתים לא כל דבר הוא איכותי בארץ ישראל, גם זה קורה לפעמים.

אבישי ברוורמן: מצד שני, הגיע הזמן, מכיוון שאנחנו מופיעים בכל פורום בעולם כדמוקרטיה היחידה במזרח התיכון, המדינה הנאורה ביותר, מכיוון שאנחנו גם היחידים בעולם שיש לנו תחנה צבאית, וכמו שאמר מר דקל בפתיחה, אין ספק שהיום זה לא היה מאושר, אבל במקרה הזה טוב לו לאדם שנברא משלא נברא.

אבישי ברוורמן: ולכן במקרה הזה אנחנו שמחים שיש לנו את "גלי צה"ל" אבל אנחנו רוצים שכנסת ישראל תשים את התחומים כדי שלא יתקיפו אותו מכאן ומכאן ויהיה לו את הדברים האלה.

אבישי ברוורמן: ולכן הפניה שלי היא גם לשר הביטחון ולצוותו להתחיל במקביל למה שנעשה פה היום, במהירות ללכת להתחיל לעבוד על החוק, לבנות חוק גלי צה"ל.

אבישי ברוורמן: היום יש מצב טוב, מי יודע איזה משטר יהיה פה בעתיד?

אבישי ברוורמן: אני תמיד צופה פני עתיד באופטימיות אבל לצערי ההיסטוריה מוכיחה שיש כל מיני סוגי שליטים, ולכן גם את זה הדבר הזה צריך להכניס בחוק.

אבישי ברוורמן: כדי להתקדם אני רוצה לשמוע קודם כל את מפקד "גלי צה"ל" לשעבר.

נחמן שי: בקשר למשטר אני לא הבנתי, אם אתה כל כך מרוצה מהמשטר הנוכחי למה אתה עובד כל כך קשה באופוזיציה כדי להחליף אותו?

אבישי ברוורמן: מר שי הוא חבר חדש במפלגת העבודה אבל הוא אופוזיציונר ידוע.

דוד צור: הוא שכח שהוא גם מאופוזיציה.

נחמן שי: גם אופוזיציונר ותיק.

אבישי ברוורמן: כן.

אבישי ברוורמן: מפקד "גלי צה"ל" לשעבר, האם יש לך משהו להוסיף מניסיונך העשיר?

נחמן שי: כן, אני אשמח להוסיף.

נחמן שי: תודה רבה, אדוני היושב-ראש.

נחמן שי: הסקירה של היועצת המשפטית היתה מקיפה וחשובה מאוד, היא עברה בג'ונגל של התקשורת הישראלית וניסתה לחפש איזשהם נתיבים, וטוב שהפורום הזה, שרובו מורכב מאנשים יותר צעירים, למד את זה.

נחמן שי: העניין של "גלי צה"ל", קודם כל אני תומך בתקנות האלה שמגיעות היום.

<אתי בנדלר: היום זו הצעת חוק.

נחמן שי: סליחה, נכון, המעבר לחוק הקבוע.

נחמן שי: זה דבר שהיה צריך להיעשות וטוב שהוא נעשה ולמרות שאף פעם לא מאוחר מדי זה כן מאוחר מדי.

נחמן שי: בעוונותיי הרבים בתקופת כהונתי כמפקד "גלי צה"ל" - - -

אבישי ברוורמן: באיזה שנים זה היה?

נחמן שי: 85'-89', שאלה שנים שחלק מהנוכחים עוד היו בגן חובה.

אבישי ברוורמן: רגע, מי פה היה בגן חובה חוץ מאיילת ושמולי?

נחמן שי: יש צעירים בחדר.

אבישי ברוורמן: גם גילה היתה בגן חובה?

גילה גמליאל: אני ילידת 74'.

נחמן שי: היא האזינה אז בקשב רב לארז טל ואברי גלעד.

נחמן שי: בכל מקרה אני הכנסתי אז את החומר הזה לתוך שידורי "גלי צה"ל" בידיעה שהתחנה לא יכולה עד קץ הימים לשרוד אם היא לא תלמד לנסות לעמוד על רגליה לבד.

נחמן שי: זה היה באמת מסלול ייסורים כי היינו צריכים ללכת בדרכים עקלקלות ולא פשוטות ואני שמח שעשינו את זה אז ולאט לאט זה התפתח וגדל והיום אני רואה בזה איזשהו סיום התהליך שזה מקבל גם סופית סופית את הגיבוי – הגיבוי משפטי היה לאורך כל השנים אגב, משרד הביטחון תמיד ליווה את זה, זה לא היה ג'ונגל, אבל עכשיו זה גם נכנס למסגרת החוק והדבר הזה הוא נכון.

נחמן שי: טוב של"גלי צה"ל" תהיה גם רגל כזאת.

נחמן שי: היא ממשיכה לעמוד על שתי רגלים: רגל אחת היא תקציב הביטחון שממשיך לתמוך בה והוא לא יכול לתמוך בה יותר ממה שהוא תומך, ואולי הוא אפילו מקטין נוכל האילוצים הכספיים שעומדים בפני מערכת הביטחון, והרגל השנייה היא הרגל הזאת, הכלכלית, שתתמוך.

נחמן שי: השאלה היא לא איך הם יתקיימו, השאלה למה הם מתקיימים.

נחמן שי: השאלה למה הם מתקיימים.

נחמן שי: אני חושב של"גלי צה"ל" יש תפקיד חשוב בדמוקרטיה הישראלית.

נחמן שי: היא היתה והיא ישנה במה פתוחה, רעננה, מגוונת של רעיונות ומחשבות שהיא חיונית לשם קיום דמוקרטיה במדינת ישראל.

נחמן שי: ובתהליך שבו כלי התקשורת דווקא עוברים תהליך של צמצום ועומדים תחת לחצים – אתמול היינו בדיון על "מעריב" ואנחנו יודעים שקשה מאוד מצבם – טוב שיש תחנה כמו "גלי צה"ל" שתורמת את התרומה הזאת למרחב הציבורי הדמוקרטי של מדינת ישראל ולכן אני מאוד מצדד בהצעה הזאת.

נחמן שי: חובתו של ירון כמפקד התחנה וחובתם של צה"ל ומערכת הביטחון זה לשמור שהתחנה תתנהל על פי קודים ועל פי אמות מידה ולכן ביקשתי לראות את תקנות האתיקה שהן מאוד חשובות, כי השדה הזה, שדה תשדירי השירות וכן הלאה, תשדירים למיניהם, הוא שדה קשה ויש בו מלכודות וצריכים להיות זהירים בו.

נחמן שי: אני מקווה שהתקנות הבאות שיסדירו גם את התכנים יהוו חלק בלתי נפרד ויהוו אור שלאורו תתנהל התחנה.

נחמן שי: זה מאוד חשוב.

נחמן שי: התנסינו בזה גם ברשות השנייה בשעתו כשהקמנו מערכת אחרת וגם כן היינו צריכים מאוד מאוד להקפיד בנושאים המסוימים האלה.

נחמן שי: אני חושב לסיכום שגם אם נופלים פגמים לפעמים בעבודת התחנה, וזה טבעי - - -

אבישי ברוורמן: איפה לא נופלים פגמים?

נחמן שי: בדיוק כך, ועוד נשמע על זה תכף.

נחמן שי: אז לכן המכלול הוא חשוב, מצדיק את עצמו.

נחמן שי: יכול להיות שאם הוא לא היה קיים אי אפשר לומר שהיינו צריכים לעשות אותו כי באמת אי אפשר היה לעשות היום תחנה מהסוג הזה אבל אי אפשר בוודאי ובוודאי לפגוע במרחב.

נחמן שי: אני רוצה לומר מילה לגבי תחנות הרדיו האזוריות שהן משלמות מחיר מסוים תמורת מה שאנחנו מאשרים היום, אין לי ספק בכך, הן משלמות.

נחמן שי: גם להן יש חלק חשוב באותו מרחב דמוקרטי שדיברתי עליו ונוכחותן חשובה.

נחמן שי: אני שמח שהושגה פה איזושהי הבנה בין השחקנים השונים מבלי שנצטרך היום לנהל את הריב הזה בפומבי.

נחמן שי: זה נכון בעיני.

נחמן שי: טוב ששתיהן מבינות שאחת בסוף גם תומכת בשנייה, בסוף גם בין כלי התקשורת חוץ מתחרות יש גם איזושהי הבנה הדדית שהן קיימות וכולן חייבות לפעול באותו מרחב.

נחמן שי: תודה רבה.

אבישי ברוורמן: יש מושג שמשתמשים בו בלעז, ואולי כבר תורגם לעברית, השילוב של competition ו-cooperation נקרא "coopetition".

אבישי ברוורמן: אז במקרה הזה – ירון, איך תתרגם לי את זה?

אבישי ברוורמן: – נוצר ,"coopetition" שותפות ותחרות בין השניים.

ישראל אייכלר: בעברית קוראים לזה אוקסימורון.

אבישי ברוורמן: אייכלר, אני חייב להחזיר אותך לפוליטיקה, אם היינו מוציאים את זכרונו לברכה טומי לפיד – רבותי, אני רוצה להמשיך את המתדיינים.

אבישי ברוורמן: קודם כל נשמע את דעתם של חברי הכנסת, אלא אם כן מישהו עוד רוצה להביע פה דעה מהצד כאן או מצד הרדיו האזורי?

אבישי ברוורמן: מר בן-בסט, שמך נרשם כאן, מה יש לך לומר, יושב-ראש הרדיו האזורי?

איציק שמולי: אדוני, אולי לפני כן נוכל לראות את הפשרה כי כבר מסבירים איך לשנות אותה ואנחנו לא יודעים.

איילת שקד: מה הפשרה?

<רות בר: כפי שזה היום.

איילת שקד: לא העלו את זה ל-9?

<ישי יודקביץ: המצב הקיים.

<ישי יודקביץ: החוק יהיה קבוע והמצב הקיים מבחינת היקף הדקות.

איילת שקד: רציתי לשאול משהו, אפשר?

איילת שקד: יש לי שאלה מהותית על הדקות.

אבישי ברוורמן: מר בן בסט, ניתן לחברת הכנסת שקד לשאול שאלה, אתה עסוק יותר מדי עם גב' צ'רנוביץ.

אבישי ברוורמן: מר בן בסט, אתה וגב' צרנוביץ לא מקשיבים.

איילת שקד: יש לי שאלה למפקד "גלי צה"ל", אז לא מעלים את מספר הדקות?

<דוד בן בסט: חברת הכנסת המכובדת מדברת, מי אני?

אבישי ברוורמן: לא, אתה מדבר עם הגב' צ'רנוביץ.

איילת שקד: אני רוצה לשאול משהו, לא מעלים את זה מ-4:30 ל-9 דקות?

<דוד בן בסט: לא, נשאר אותו דבר, זאת היתה ההסכמה.

<רות בר: מערכת הביטחון, הגם שהניחה הצעת חוק ל-9 דקות, שיש לה רציונל מפורט מאוד גם בדברי ההסבר - - -

איילת שקד: רות, רצו להעלות את הדקות כדי לקצץ את התקציב של "גלי צה"ל"?

<רות בר: לצרכי פשרה וקידום המהלך שמונח היום לפנינו אנחנו נסכים לשמר את המצב כפי שהוא היום, ל-4:30 דקות, נתקן את הסעיף הזה.

איילת שקד: ותקציב "גלי צה"ל" במערכת הביטחון נשמר כמו שהוא היום?

<רות בר: כן.

איילת שקד: זאת אומרת, הכול נשמר אותו דבר?

איילת שקד: רציתם לקצץ ולהגדיל את החסויות.

<רות בר: רצינו להגדיל ל-9 דקות באופן מנומק ורציונלי ומוכן אבל לצורך קידום החוק הזה ועיגונו, אנחנו רואים בזה חשיבות רבה, אנחנו נתפשר לגבי מספר הדקות.

אבישי ברוורמן: תודה.

אבישי ברוורמן: מר בן בסט, בבקשה.

<דוד בן בסט: אדוני היושב-ראש, תודה רבה.

<דוד בן בסט: רציתי להעיר פה בהערה קצת עוקצנית לנחמן, חבר טוב שלי, שמה שהוא אמר בעצם זה שבשנים שהוא כיהן כמפקד "גלי צה"ל" בעצם הוא אפשר ל"גלי צה"ל" לשדר חסויות ופרסומות בניגוד לחוק, זה בעצם מה שקרה בפועל.

אבישי ברוורמן: יש על זה כבר חובת התיישנות?

<דוד בן בסט: לא, עזוב, אני לא אומר את זה - - -

<אתי בנדלר: אני רוצה לומר שזה לא בניגוד, בוא נגיד ככה, לא היה חוק שאסר את זה, השאלה היתה אם בהיעדר חוק מותר להם לשדר.

<דוד בן בסט: אז אני אענה לך על זה.

<אתי בנדלר: העמדה של המדינה תמכה ב"גלי צה"ל" אבל היא אמרה שראוי להסדיר את זה בחקיקה וכך אומנם נעשה.

<דוד בן בסט: גברתי היועצת המשפטית, את טועה בגדול.

<אתי בנדלר: יכול להיות.

<דוד בן בסט: ואני גם אתקן אותך, אם יותר לי.

<אתי בנדלר: בשמחה.

אבישי ברוורמן: ואני רציתי כבר להכניס את נחמן שי לכלא.

<דוד בן בסט: לא, עזוב, אנחנו אומרים את זה עכשיו פה בנימוס ובחברות.

<דוד בן בסט: קבע בית המשפט העליון בצורה ברורה וחד משמעית שחוק גלי צה"ל צריך לבוא ולתקן את מה שנעשה בניגוד לחוק, זה כתוב, שמה שנעשה עד עכשיו זה בניגוד לחוק ולכן על "גלי צה"ל" אסור לשדר פרסומות.

<דוד בן בסט: זה מה שקבע בית המשפט הגבוה לצדק, לא אני קבעתי את זה.

אבישי ברוורמן: באיזה שנה, מר בן בסט?

<ישי יודקביץ: ב-2004.

<דוד בן בסט: לפני כ-5 שנים או משהו כזה.

<ישי יודקביץ: לא היתה פסיקה נוספת, הודענו שאנחנו נחוקק חוק ונסתיים הדיון.

אבישי ברוורמן: בקיצור, אין לנו שום אפשרות להכניס את נחמן שי לכלא.

<דוד בן בסט: זה נעשה בתגובה לעתירה שהגישו.

<מיקי מירו: הוא כבר אצל העורך דין, זו כבר השיחה הראשונה.

<דוד בן בסט: זה נעשה בתגובה לעתירה, הדברים האלה נאמרו על ידי בית המשפט בתגובה לעתירה של מספר תחנות רדיו שאני, כיושב-ראש התאחדות תחנות הרדיו גם בתקופה ההיא, לא הייתי שותף לה כי התנגדתי לזה.

<דוד בן בסט: אני אומר, אני חושב ש"גלי צה"ל" זו תחנה חשובה, בעוונותי הרבים גם לי היתה זכות לשדר שם, זאת תחנה חשובה ואני חשבתי שללכת לבית המשפט ולומר שזה לא בסדר לא היתה צריך להיעשות, וגם אמרתי את זה בישיבה של התאחדות תחנות הרדיו.

<דוד בן בסט: לא כל חברי הסכימו ולכן כמה תחנות רדיו, נדמה לי כ-3 תחנות רדיו, הגישו את העתירה לבית המשפט בניגוד לדעתי.

<דוד בן בסט: קודם כל שיהיה ברור איך זה נעשה.

<דוד בן בסט: אמרה פה הגברת הנכבדה, היועצת המשפטית עו"ד בר, שהיה איזשהו רציו ברצון להכפיל את דקות הפרסום, אז אני רק רוצה לומר ש"גלי צה"ל" מייצרת מ-4:30 דקות פרסום כפול שניים, מ"גלי צה"ל" ו"גלגלצ", מחזור של בערך 20 ומשהו מיליון, אני לא יודע אם זה 22 או 23 או 21, לא ברור לי המספר אבל זה פחות או יותר המספרים, מפקד "גלי צה"ל" יסכים אתי.

<דוד בן בסט: ומה שזה היה אומר, הכפלת דקות הפרסום, זה היתה גם הכפלה באופן טבעי, מה שהיה בעצם גורם לתחנות הרדיו, אני אומר לכם ועשינו את כל הבדיקות והתסריטים הכלכליים, פשוט להיסגר.

<דוד בן בסט: המצב של תחנות הרדיו ב-2013, אני אומר לכם פה כנציג התחנות, בכי רע.

<דוד בן בסט: היתה ירידה בינואר, פברואר, מרץ, אפריל, מאי של 20% בכמות הפרסומות.

<דוד בן בסט: 20% זה פחות או יותר להוריד את תחנות הרדיו, חלקן מתחת לרווח, כלומר להפסיד, וחלקן לאיזון.

<ישי יודקביץ: 2013?

<דוד בן בסט: 2013.

<דוד בן בסט: סוף מאי-תחילת יוני היה שיפור מסוים, אנחנו רואים עכשיו יולי, עוד פעם ישנה ירידה.

<דוד בן בסט: אנחנו לא יודעים איך תסתיים השנה, אנחנו לא נביאים אבל - - -

אבישי ברוורמן: מר בן בסט, הירידה הזאת נובעת בגלל תחלופות אחרות שנוצרות?

<דוד בן בסט: זאת שאלה מצוינת, אדוני.

<דוד בן בסט: זה נובע מכמה וכמה סיבות: הסיבה הראשונה זה המצב הכלכלי בארץ, באופן טבעי ישנה ירידה.

<דוד בן בסט: שניים, ודאי שלתחנות הרדיו האזוריות קשה להתמודד עם "קול ישראל" ו"גלי צה"ל" שהן תחנות טובות עתירות רייטינג ומאוד מאוד קשה להתחרות ברמה הארצית בתחנות רדיו אזוריות כי ההפרשים במחירים הם לא כאלה גדולים.

<דוד בן בסט: ואני כבר אמרתי שלעניות דעתי, אמרתי את זה גם בישיבה שהיתה לי עם מפקד "גלי צה"ל", משרד הביטחון צריך לאפשר כללים יותר מקלים ל"גלי צה"ל" להעלות את המחירים שלהם, כי לעניות דעתנו המחירים של "גלי צה"ל" מאוד נמוכים ובכך אפשר לקבל תקציבים יותר גדולים ל"גלי צה"ל".

נחמן שי: מי קובע את המחירים, מי מתמחר?

<ירון דקל: משרד הביטחון.

<דוד בן בסט: משרד הביטחון.

<דוד בן בסט: ולדעתי משרד הביטחון צריך לאפשר ל"גלי צה"ל" למכור במחירים יותר גבוהים כי זו תחנה מצוינת עם רייטינג אדיר ובהחלט ובהחלט למכור במחיר זול זה לא טוב ל"גלי צה"ל" וזה גם לא טוב לתחנות הרדיו האזוריות, ובאופן טבעי זה גם מוריד את התקציבים.

<דוד בן בסט: אז גם בנושא הזה דיברנו, יורשה לי להגיד, ויתקן אותי מפקד "גלי צה"ל" אם אני טועה במשהו, הא הסכים אתי שזה דבר שחשוב, נכון, ירון?

<ירון דקל: התעריפים זה דבר חשוב.

<דוד בן בסט: לזה התכוונתי, לתעריפים.

<ירון דקל: אגב, הסיבה לכך היא כדי שאנחנו לא נהיה נתונים ללחצים של בעלי ההון המפרסמים אלא יהיה לנו תעריף, ולכן שום בעל עסק לא יכול לומר: אם אני ארואיין ב"יומן הבוקר" הפופולרי של "גלי צה"ל" אני אזרים עוד פרסומות או תשדירי שירות.

נחמן שי: התעריף הא גלוי וידוע?

<ירון דקל: כן.

נחמן שי: גם ב"קול ישראל"?

<ירון דקל: ב"קול ישראל" פחות, התעריף הוא לא גלוי וגם בתחנות האזוריות אין שקיפות בתעריף.

נחמן שי: הוא יכול לקחת אפס ויכול לקחת 100.

<דוד בן בסט: כן, אבל אנחנו, היות והתחרות היא כל כך קשה ו"קול ישראל" שמותר לו לשדר 9 דקות לפעמים משדר, מפקד "גלי צה"ל" יאשר את מה שאני אומר, הרבה יותר ממה שמותר לו, הוא עושה 12, 19 ,17, אין פיקוח, אין כלום.

<דוד בן בסט: אני לא בא בטענות, אני מבין שגם הם צריכים לשרוד אבל זה המצב.

<דוד בן בסט: ההבנה שהושגה היא שמאחר ואנחנו יודעים שאם תהיה עליה אפילו של חצי דקה או דקה בפרסומות, תשדירי שירות, לא משנה, אני קורא לזה פרסומות, זה עלול לפגוע אנושות בתחנות הרדיו.

<דוד בן בסט: אני שמח מאוד ששר הביטחון, מערכת הביטחון ומפקד "גלי צה"ל" הבינו את זה ולפיכך הגענו להסכמה שזה נשאר 4:30 דקות.

<דוד בן בסט: תודה רבה.

אבישי ברוורמן: אני מודה לך, אדוני.

אבישי ברוורמן: מישהו רוצה להוסיף?

<מיקי מירו: אני רק רוצה להשלים.

<מיקי מירו: תראו, כל הסיפור של כניסת שחקנים לשוק הפרסום, כמו שאמר דוד, ואני מקבל את מה שהוא אומר, זה שוק מאוד בעייתי, מאוד תנודתי, יש יום טוב יותר, יש יום רע יותר, אבל אנחנו פה מדברים על תחרות לא כל כך בשוק החופשי אלא דווקא על השוק הלפ"מי, השוק הממשלתי, הציבורי, המלכ"רי, שזאת בעצם הבעיה.

<מיקי מירו: ומה שדוד אומר במילים עדינות, שבמחירים נמוכים ברור שלפ"מ יעדיפו ללכת למקומות כאלה שזה עולה להם פחות, אז צריך לעשות פה איזשהם כללי משחק מסודרים.

<דוד בן בסט: זה נכון מה שאתה אומר.

<מיקי מירו: אני חושב שמאחר ומדובר בתחנה מאוד חשובה, ואני עומד על כך שהיא חשובה עם כל הבעייתיות, אני חושב שהמדינה צריכה לחשוב ואתם המחוקקים צריכים לחשוב האם הם צריכים להיות ממומנים על ידי מימון פרטי או שהמדינה אומרת: זה מספיק חשוב לי .

<מיקי מירו: ומה שאמר מר דקל, הוא העלה פה מטרות מאוד חשובות ואני מקבל אותן, מאוד משמח אותי לשמוע על החזון הזה.

אבישי ברוורמן: פעם היתה הצעה אפילו בממשלה ב-2004 לחלק את האגרה, שהאגרה תלך חלק לפה וחלק לשם.

<ירון דקל: אנחנו נתמוך בזה בהתלהבות רבה, זה רעיון מצוין.

<ישי יודקביץ: זה עלה בדיון הקדם בשבוע שעבר.

<ירון דקל: רעיון מצוין.

אבישי ברוורמן: אני לא כרגע מעלה אותו אני רק מציין את ההיסטוריה.

אבישי ברוורמן: מעבר לאגרה – ד"ר מירו, אני כבר נותן לך – רק אני אומר שבאמת שיווי המשקל המתאים היה שמשרד הביטחון היה דואג, או מדינת ישראל, לירון דקל וחבריו שלא יסבכו בשוק הפרטי, אבל תמיד קל יותר קצת לקצץ פה כדי שילכו לשוק במקום לעשות את הדברים האחרים.

אבישי ברוורמן: הטוב ביותר: או אגרה כללית או תקציב ושהוא לא יצטרך להיכנס לדברים האלה.

אבישי ברוורמן: אבל מכיוון שזה לא קורה אנחנו הולכים פה לפתרון אולי לא הטוב ביותר אבל, ד"ר מירו, זה מה שקיים.

<מיקי מירו: אני אומר, מתוך זה שזאת תחנה ממלכתית אנחנו סבורים – כל אחד יש לו את הכללים שלו וטוב שהכנסת תקבע את הכללים האלה ולא לעשות ערבוביה, ולזה אני מתכוון שזה בידיים שלכם, לא להשאיר את זה לידיים של השוק כי אז באמת ירון צריך להתמודד עם מצבים בלתי אפשריים ודוד צריך להתמודד עם דברים בלתי אפשריים וגם אנחנו וזה לא טוב.

אבישי ברוורמן: זה היה עדיף.

אבישי ברוורמן: אולי אם בסוף אנחנו נהיה הממשלה אולי נוכל לשנות את זה.

אבישי ברוורמן: תודה לד"ר מירו.

דוד צור: זה לא מאוחר מדי.

אבישי ברוורמן: אני לא אמרתי שמאוחר, את העתיד, הצפייה נשארה רק לאנשים שלא אציין את שמם.

אבישי ברוורמן: לפני שאני אתן לחברי הכנסת לדבר, משהו חשוב לנקודה הזאת?

אבישי ברוורמן: כן, בבקשה.

<אילן אבישר: יש פה אווירה של הסכמה וזו אווירה מאוד טובה וחביבה ואני רוצה להמשיך באותו סיפור.

אבישי ברוורמן: אתה לא רוצה לקלקל את החגיגה קצת?

<אילן אבישר: לא, אני ממש רוצה להוסיף רק.

<אילן אבישר: אני רק רוצה להתייחס בתחילה לדברים של גב' בנדלר.

<אילן אבישר: 3 החוקים המרכזיים שמסדירים את התקשורת גם מגדירים את מקורות המימון של כל אחד מסוגי התקשורת.

<אתי בנדלר: נכון.

<אילן אבישר: אז יש לנו את האגרה של רשות השידור, יש את הפרסומות של השידורים המסחריים ויש את דמי המנוי של שידורים רב-ערוציים בכבלים ובלוויין.

<אתי בנדלר: סליחה, אני לא נכנסתי לנושא הזה כי זה קשור כבר לדיונים שיהיו ביום א' בהצעת חוק הפצת שידורים באמצעות תחנות שידור ספרתיות ששם זה משבש קצת את החלוקה המסורתית.

<אילן אבישר: נכון.

<אילן אבישר: אבל אני אומר בהקשר הזה, מה שאני חושב שחשוב זה לא להשאיר שום לקונה בהגדרה של מקורות המימון של "גלי צה"ל".

<אילן אבישר: זאת אומרת, כרגע אנחנו מסכימים על 4:30 דקות, אבל כדי שזה לא יגיע בעתיד למקומות לא רצויים כדאי להבהיר בחוק מהם מקורות המימון של "גלי צה"ל", מה המקום של תשדירי החסות ותשדירי השירות בהקשר של התקציב הכולל של התחנה.

אבישי ברוורמן: נכון, אני באמת חושב שהדברים שהיו בעבר טובים עכשיו זה חוזר.

אבישי ברוורמן: בתכנון להשכלה גבוהה, לזכותו של יגאל אלון כשר חינוך, הוא אמר: יש ועדה, בראשה יושב-ראש, תקציב ל-5 שנים, ואז לא היו כל המקח והממכר כל שנה.

אבישי ברוורמן: אם ירון דקל היה יודע ש-5 שנים הכול סגור הוא לא היה צריך לרוץ יותר, נכון?

<אילן אבישר: כן.

<אילן אבישר: הדבר שני - - -

אבישי ברוורמן: רק להתקדם כי אני רוצה להביא לקריאת החוק וחברי הכנסת עוד לא אמרו את דברם.

<אילן אבישר: המושגים של תשדיר חסות ותשדירי שירות הם די רחבים.

<אילן אבישר: גם כאן בדיון בשיח חלק דיברו על פרסומים, חלק דיברו על פרסומות, ויש הגדרות ברורות, גם מבחינת הגופים שרשאים לשדר את התשדירים האלה, גם מבחינת האופי של התשדירים, והוועדה שמצוינת שאמורה לקום, אני חושב שיש לה תפקיד מאוד חשוב בהגדרה, ואנחנו כרשות שניה, יש לנו גם את הניסיון וגם את האינטרס, הייתי אומר, להבטיח שבאמת זה יהיה בצורה של תשדירי חסות ותשדירי שירות.

<אילן אבישר: לכן היינו מאוד שמחים להיות בעלי מעמד שם, אם כמשקיפים, אם כחברים, במסגרת הוועדה הזו.

אבישי ברוורמן: אני מודה לך.

אבישי ברוורמן: אדוני, בבקשה.

<אליהו פולק: כבוד היושב-ראש, אנחנו לא פעם ראשונה נמצאים בישיבות של הוועדה הזאת שדנות בנושא הזה.

<אליהו פולק: אני רוצה להזכיר דברים שאמר חבר הכנסת ישראל חסון, נדמה לי בישיבה לפני כשנתיים בנושא, וזה דבר שאני חושב שצריך להטריד: חיילים משרתים בשירות חובה בתחנה, התחנה מקבלת את מחצית מההכנסה שלה מפעילות כלכלית נטו, האם חוק גיוס חובה משמעו לקחת חיילים כדי שהם יכניסו כסף לצבא?

<אליהו פולק: אני חושב שהדבר הזה הוא בעייתי מאוד.

<אליהו פולק: אני חושב שכל הנושא של הפרסומות בכלל בשידור הציבורי, גם ברשות השידור, וד"ר מירו יודע את זה, הוא נושא בעייתי מאוד משום שהציבור משלם עבורו ולכן הוא צריך לקבל רדיו נקי מפרסומות כי הפרסומות משחיתות, הן משחיתות את השפה העברית והם לא גורמות לשידור רדיו שהוא שידור רדיו יותר טוב, יותר איכותי, לציבור.

<אליהו פולק: אני גם רוצה להזכיר, וזה בהמשך לדברים שאמר ד"ר אבישר, שהמושג שידורי חסות ותשדירי שירות, במחילה מכבודכם, זה "ישראבלוף".

<אליהו פולק: שידורי חסות ותשדירי שירות – תשדירי שירות עוד מילא אבל שידורי חסות זה אומר שהדבר נעשה בחסות חברה א', ב', ג', שידורי חסות במדינת ישראל הם פרסומת לכל דבר, מזכירים את החברה, את מה שהיא נותנת, עושים את זה בקצרה, זה לא חצי דקה, זה כמה שניות אבל זה פרסומות.

<אליהו פולק: לכן הייתי מבקש את ה"ישראבלוף" הזה לבטל, לקרוא לילד בשמו, או שזה פרסומות או שזה לא כלום.

אבישי ברוורמן: תודה רבה.

<אליהו פולק: אני הייתי רוצה להעיר עוד שתי הערות.

<אליהו פולק: הערה אחת אומרת: אין פיקוח על "גלי צה"ל" ציבורי ותחנה ציבורית מקבלת, ואמרה את זה עו"ד בנדלר, מימון ציבורי לא ייתכן שלא יהיה פיקוח.

<אליהו פולק: "גלי צה"ל" באו הנה המון פעמים, לוועדה והבטיחו כל מיני דברים שהם לא קיימו, למשל משכורות לבכירים, לא קיימו, לא פרסמו את הדברים.

<אליהו פולק: יש פה בעיה של שקיפות של התחנה ואני לא אומר את זה כנגד המפקד הנוכחי כי אני חושב שהמפקד הנוכחי עשה הרבה מעבר לכל מה שמפקדים עשו לפניו בקטעים האלה.

אבישי ברוורמן: תודה.

אבישי ברוורמן: פרופ' פולק, אני מאוד מודה לך, הערות חשובות.

אבישי ברוורמן: אני אם כך פותח את דברי חברי הכנסת, נרשמו לפי הסדר, חבר הכנסת אייכלר, חבר הכנסת צור, חבר הכנסת הופמן וחברת הכנסת גמליאל.

אבישי ברוורמן: כן, בבקשה.

ישראל אייכלר: אדוני היושב-ראש, אני חושב שמאוד חשוב ש"גלי צה"ל" יקבל אפשרות לצאת לשוק החופשי כי בעיקרון אני חושב שצריך להפריט את "גלי צה"ל".

ישראל אייכלר: נדמה לי שחוץ מצפון קוריאה יש עוד כמה מדינות שיש להן תחנה צבאית.

רונן הופמן: רק תאילנד.

אבישי ברוורמן: רק תאילנד יש לה.

רונן הופמן: גם תאילנד, יופי.

אבישי ברוורמן: רק תאילנד.

נחמן שי: גם לצבא האמריקאי.

אבישי ברוורמן: אה, לצבא האמריקאי יש גם.

רונן הופמן: אבל זה משהו אחר.

ישראל אייכלר: לא, אני לא מדבר על תחנה פנימית.

אבישי ברוורמן: כן, זה משהו אחר, הצבא האמריקאי משדר לחיילים.

ישראל אייכלר: עצם העובדה שתחנה צבאית משדרת לציבור אומר שאם ייבחר מישהו כמו מורסי, הצבא יכניס אותו לבית סוהר ו"גלי צה"ל" ייתן לו גיבוי למהפכה הצבאית ויקראו לזה מהפכה אזרחית.

ישראל אייכלר: אני אומר את זה בעיקרון הפילוסופי.

דוד צור: אז רק בשביל זה כדאי לשמור על "גלי צה"ל", אתה אומר.

ישראל אייכלר: אני בעד שיהיו כמה שיותר תחנות שידור לכן אני בעד הצעת החוק הזאת, אבל יש בעיה עם מה שנקרא הרדיו אזורי.

ישראל אייכלר: הרדיו האזורי הוא דבר חשוב מאוד, הוא גם נתן פלורליזם בשידור, בעיקרון כל עיתון נוסף, כל תחנה נוספת, מורידה את הדיקטטורה השלטונית שיש בתקשורת והתקשורת שולטת - - -

אבישי ברוורמן: אלא אם כן כל העיתונים מדברים בקול אחד.

ישראל אייכלר: אני רואה בזה, ככל שיש יותר תחנות יש פחות דיקטטורה, וזה מאוד מאוד חשוב.

ישראל אייכלר: אבל "גלי צה"ל", לדעתי, חוטא למטרה של הצבא, של המדינה, שרוצים לייצג ולעודד אנשים לראות בצבא את צבא העם או צבא המדינה, כאשר הרוח שם היא לפחות לגבי ציבור של איזה מיליון או שניים אנשים, חרדים ודתיים, ואפילו ערבים – התרבות שמשודרת ב"גלי צה"ל" היא תרבות צפון תל-אביבית עמוקה בלי שום זכר כמעט לרוח שיש בקרב העם, הרוח המסורתית, אני לא מדבר על הדתית.

ישראל אייכלר: רוב העם הוא מסורתי ואתה לא תשמע את זה בשידורי "גלי צה"ל".

אבישי ברוורמן: אני זוכר שאת אותם הדברים העלית גם בוועדה הקודמת שקיימנו בנושא.

<ישי יודקביץ: שבוע שעבר.

ישראל אייכלר: נכון, ובתשובה של מפקד "גלי צה"ל" לא היתה איזושהי התחייבות למנוע את זה.

ישראל אייכלר: הנקודה השנייה שאני מדבר עליה – זה שזה צפון תל אביב, על זה גברת שקד תדבר יותר טוב ממני – זה שזה הופך לתחנת הסתה נגד ציבור מסוים כמעט מדי יום ביומו, ודיברתי עם מפקד "גלי צה"ל" על שדרים מסוימים, וכבר הזכרתי את זה ולא אחזור על זה, שמתוך אינטרסים משדרים נגד הציבור החרדי והציבור לא יודע, אין להם גילוי נאות שהם מייצגים ארגונים אנטי-דתיים, אנטי-חרדים.

ישראל אייכלר: זה דבר שלא ייתכן, לא ברדיו "גלי צה"ל", גם לא ברדיו אזורי.

אבישי ברוורמן: אדוני, אני חייב להביא להקראה אז לצמצם.

ישראל אייכלר: אני מצמצם.

ישראל אייכלר: אני רוצה לציין לטובה את "קול ישראל" שלמרות שגם שם יש לנו הרבה כאבי בטן – אני לא מאחל לאף אחד להסיט אוזניים חרדיות ולהאזין לתקשורת הישראלית בכלל – אבל בכל זאת ב"קול ישראל" יש ממלכתיות בשנים האחרונות שלא יכולים להשתלח בהפקרות, גם שדרים שלא אוהבים את החרדים וגם כששואלים שאלות קשות.

ישראל אייכלר: "גלי צה"ל", נדמה לי, אם לא תהיה מהפכה בעניין הזה אתם רק מרחיקים.

ישראל אייכלר: אני רוצה שהמפקד ישמע אותי.

ישראל אייכלר: אם אתם מדברים עכשיו על גיוס חרדים ורוצים לקרב חרדים לצבא, הרוח האנטי-חרדית בצבא רק מרחיקה ומחזקת את אותם גורמים שאומרים: זה לא הצבא שלנו, זו לא המדינה שלנו, זה מישהו שהוא נגדנו.

ישראל אייכלר: ולכן אני אומר ש"גלי צה"ל" חייב ריענון רציני בעניין הזה.

ישראל אייכלר: אני לא בא בטענות לגבי מהדורות החדשות, ששם יש ייצוג לכל – מבחינה חדשותית לא שמעתי שיש בעיה קשה אבל בתוכניות - - -

אבישי ברוורמן: ישראל.

ישראל אייכלר: אני מסיים כבר.

ישראל אייכלר: בתוכניות זה משהו שחייבים לעשות רביזיה.

ישראל אייכלר: אני מוכן לשבת עם מפקד "גלי צה"ל" ולהוכיח לו אחת לאחת, וזה לא צריך להיות בגרזן אבל צריך שילמדו קצת ממיקי מירו וחבריו איך רדיו, גם אם הוא לא חרדי ולא דתי, יכול להיות ממלכתי.

ישראל אייכלר: תודה רבה.

אבישי ברוורמן: תודה.

אבישי ברוורמן: חברת הכנסת שקד, את נכנסת ויוצאת אבל הגעת בדיוק לזכות הדיבור שלך.

אבישי ברוורמן: אנחנו רוצים בקצרה כי אנחנו צריכים לסיים.

איילת שקד: אני תמיד מדברת בקצרה.

אבישי ברוורמן: לא, אבל אני אומר, יש פה גם אחרים, לכולם אני אומר.

איילת שקד: קודם כל, אני באופן אישי מקשיבה ל"גלי צה"ל", מקשיבה לרשת ב' ומקשיבה ל"קול ברמה", אלה 3 התחנות שאני בדרך כלל מקשיבה להן.

גילה גמליאל: הסתבכת עכשיו עם התחנות האחרות.

איילת שקד: הן תחנות טובות, אני אומרת באמת, אני מקשיבה ל"גלי צה"ל" - - -

ישראל אייכלר: רגע, מה עם "קול חי"?

אבישי ברוורמן: רבותי.

<דוד בן בסט: אבל, איילת, אמרת לי שאת מאזינה גם ל"רדיוס", אז אני מבקש.

אבישי ברוורמן: רבותי, אנחנו לא פה בתשדירי פרסומת לאף אחד.

איילת שקד: מאז שאני בכנסת אני בעיקר עושה טלפונים באוטו.

איילת שקד: אני מסכימה עם מיקי ועם חברים רבים שרואים איזשהו עיוות במבנה של "גלי צה"ל".

איילת שקד: זה לא סוד שאני חושבת שהתחנה לא מאוזנת, שהיא מקבלת כספים מהציבור, כספים ממשלמי המסים, אבל שדרן כמו גדי נס מרדיו חיפה, עדיין אין לו בית ב"גלי צה"ל", פשוט שדרן לאומי, זה הכול.

איילת שקד: שדרנים כמו אראל סג"ל או כמו קלמן ליבסקינד, אין להן בית ב"גלי צה"ל" ואותי זה מעציב וזה לא סוד, כולם יודעים את זה.

איילת שקד: אני גם חושבת שהיחס – אני מסכימה עם חבר הכנסת אייכלר – למגזר החרדי הוא לא מאוזן.

איילת שקד: אני מחכה לחוק גלי צה"ל, הבטחת לי שזה יקרה.

אבישי ברוורמן: אני מנסה לשבת עם שר הביטחון עכשיו, בהחלט.

אבישי ברוורמן: שהממשלה תביא פעם אחת – נדמה לי שהכוח שלך הוא יותר גדול משלי כי את הלוא יושבת על השרים ובקואליציה – הצעת חוק ממשלתית, אני מצפה להצעת חוק ממשלתית גלי צה"ל שאני יוכל לעבוד ולתקן כאן.

אבישי ברוורמן: אז אני מציע שבתפקידך בקואליציה, יושבת פה עוד ידידה טובה שלי שגם היא חברת כנסת בקואליציה, הגיע הזמן שבמאה ה-21, אחרי שהוקמנו במאה ה-20, שיהיה חוק ל"גלי צה"ל".

איילת שקד: אני כן אמרתי את זה כמה פעמים ואני אגיד את זה בכל הזדמנות, אנחנו קיבלנו – אני עוד כשהייתי אזרחית – המון מכתבים ממילואימניקים שבשעת מלחמה יצאו מלבנון או מעזה, פתחו את הרדיו וסגרו אותו כי לא יכלו לשמוע את השידורים האלה.

איילת שקד: מי שהיה לפניך לא היה קשוב לביקורת הזאת.

<ירון דקל: זה לא קרה במבצע "עמוד ענן" וגם לא קיבלת מכתבים כאלה במבצע "עמוד ענן".

איילת שקד: בדיוק, ואני יודעת שאתה כן היית קשוב לביקורת הזאת.

אבישי ברוורמן: ירון, אני גם לא רוצה לפגוע באלה שהיו קודם, אל תגיב, תעזוב.

איילת שקד: אני אומרת, אני יודעת שאתה כן קשוב לביקורת הזאת וזה משמעותי בעיני.

אבישי ברוורמן: יש דעות מדעות שונות, זו הכנסת.

איילת שקד: אני יודעת שאתה קשוב לביקורת הזאת, אני יודעת שהתחילו לעשות שינויים ותחילת השינויים האלו מבורכים, אני מבקשת להיות עם ראש כמה שיותר פתוח ולא להתעלם גם מהדברים האלה.

אבישי ברוורמן: תודה רבה.

אבישי ברוורמן: חבר הכנסת צור, חבר הכנסת הופמן, חברת הכנסת גמליאל ואני עובר להקראת החוק.

ישראל אייכלר: מי צריך להיות צנזור?

דוד צור: אני לא חושב שאנחנו צריכים להשתמש בתפקידנו - - -

ישראל אייכלר: לא, למה אתה חושב ששדרן בן 18 יכול להיות צנזור, הוא מצנזר מה שהוא לא רוצה, ולך אסור שאתה נבחר ציבור?

דוד צור: אבל אני חושב ככה.

דוד צור: אני לא חושב שמתפקידנו להיות צנזורים אם יש רשות מפקחת ויש הוראות בחוק.

דוד צור: אני לא חושב שאנחנו צריכים להשתמש בתפקיד שלנו כמחוקק - - -

ישראל אייכלר: למה נשלחת לפה?

דוד צור: בנושא הזה להטיל אימה או איזו מורא על רדיו כזה או אחר.

ישראל אייכלר: אימה?

ישראל אייכלר: הם מטילים אימה על חברי כנסת.

דוד צור: אני לא חושב.

דוד צור: גם הרדיו הזה השמיץ אותי וגם ההוא, אני מרגיש מושמץ בצורה שווה.

ישראל אייכלר: מטילים אימה על ראשי ממשלה ושרים.

אבישי ברוורמן: רבותי, חבר הכנסת אייכלר, חברי הכנסת.

דוד צור: זו היתה האמירה שלי לגבי הצנזורה.

אבישי ברוורמן: אני רוצה לתקן, לא מפקחים על התכנים.

דוד צור: ברור.

אבישי ברוורמן: צריכה להיות ועדה ציבורית.

אבישי ברוורמן: מה שאין ב"גלי צה"ל" עדיין, מה שצריך להיות בחוק גלי צה"ל זה שתוקם ועדה ציבורית, זה לא תפקידם של חברי כנסת.

דוד צור: זה בדיוק היה המשפט הבא שבאתי להגיד.

ישראל אייכלר: תפקיד הכנסת לבקר גופים ציבוריים וזה מה שאמרתי.

אבישי ברוורמן: זה בסדר, תבקר את כולם.

דוד צור: מאה אחוז.

דוד צור: אני רק לא רואה את התפקיד שלי כצנזור ראשי.

דוד צור: רציתי לומר שכן הגיע הזמן באמת, ובזה אני מצטרף, שיביאו את החוק ואנחנו, הקואליציה, נצטרך ליזום את העניין הזה.

אבישי ברוורמן: דוד, בדיוק, תעשו קצת שרירים בנושא.

דוד צור: אוקיי.

דוד צור: ואני גם לא מקבל את מה שאמר פרופ' פולק בעניין כי כל זמן שאנחנו צבא העם אז יש לנו גם כל מיני לכאורה אנומליות שאנחנו חיים אתם מההקמה, וזה סוג של אנומליה שהיא אפילו חיובית, כמו גם לצורך בעניין מורות חיילות נאמר, ועוד כהנה וכהנה, דברים שלא תפקידו של צה"ל.

דוד צור: פעם שזה יוחלט שזה יהיה צבא מקצועי, צבאי, ולא צבא העם אז באמת אפשר לבוא ולגזור מזה הרבה מאוד דברים.

ישראל אייכלר: הגיע הזמן.

דוד צור: אני שמח שהגיעו לפשרה הזאת כי אני חושב שבאמת תחנות הרדיו האזוריות לא נמצאים בתחרות הוגנת ושווה פעם שיש פה תקציב אקסוגני.

אבישי ברוורמן: תודה רבה.

אבישי ברוורמן: חבר הכנסת הופמן, אתה היית גם בוועדה שכתבה את ההמלצות שלה, אולי תעזור לנו לכתוב – אתה גם בקואליציה כמדומני – את חוק גלי צה"ל שאנחנו מצפים לו עשרות בשנים?

רונן הופמן: אני אשמח.

רונן הופמן: האמת היא שההערה שלי מאוד קצרה, בדיוק בהקשר הזה.

רונן הופמן: אני רוצה לומר שאחת ההמלצות המרכזיות של הוועדה שלנו היא אכן למסד את חוק גלי צה"ל כחוק קבוע ולא כהוראת שעה.

רונן הופמן: מעבר לזה אני רוצה רק לומר מילה אחת על העבודה של הוועדה בכל זאת.

ישראל אייכלר: איך הגעת לוועדה הזאת?

רונן הופמן: עוד לא הייתי חבר כנסת.

רונן הופמן: הממשלה הסמיכה את שר הביטחון להקים צוות לגיבוש המלצות בתחום הזה של פיקוח על שידורי חסות ואני מוניתי מתוקף היותי איש אקדמיה ובין השאר מומחה לתקשורת.

רונן הופמן: אז אני רק רוצה לומר שעבודת הוועדה המחישה או בעצם איששה את העובדה שהתחנה היא מאוזנת והיא עושה עבודה טובה ובאמת ההמלצה היא לחוקק את חוק גלי צה"ל.

אבישי ברוורמן: תודה.

אבישי ברוורמן: חברת הכנסת גמליאל.

גילה גמליאל: אני חושבת שאחד מהנושאים שהם באמת מוצלחים בתחום התקשורת זה הרדיו.

גילה גמליאל: בכולם, אם זה התחנות האזוריות, אם זה "קול ישראל" ואם זה "גלי צה"ל", בהחלט נותנים מענה מצוין בפן הזה.

גילה גמליאל: אהבתי את אחוות החינם כאן, אנחנו בחודש אב, בחודש אב וט' באב נזכרים בשנאת חינם שהובילה לגלות ולחורבן הבית ובאמת לראות כאן את האחווה והתמיכה הגורפת זה באמת מחמם את הלב.

אבישי ברוורמן: אהבה כזאת כמו דודו וירון כבר לא ראיתי שנים.

גילה גמליאל: אז זה באמת מחמם את הלב.

גילה גמליאל: יחד עם זה אני חושבת שבאמת ירון דקל מהווה את הרוח החדשה והמרעננת ב"גלי צה"ל" והוא כן מבין את הביקורת וגם פועל, והוא גם אמר את זה בתחילת דבריו.

גילה גמליאל: אני פונה אליכם, איילת – הקשבתי לך קשב רב אז אני רוצה לענות לך – אני חושבת שכאן באמת הוא כן נותן את המענה לביקורת, הוא מבין אותה, הוא גם אמר פה בתחילת דבריו איך הוא מנסה לשלב מכל הפסיפס האנושי שקיים במדינה ב"גלי צה"ל" ואני מקווה מאוד שזה באמת יקבל את הביטוי בפועל גם בתחושת הציבור.

גילה גמליאל: לגבי החוק, אנחנו כולנו כמובן תומכים בו, יחד עם זה אני חושבת – דיברנו כאן על לקדם את חוק גלי צה"ל – אבישי, זה פשוט להתריע שזו פעם אחרונה שאנחנו מחוקקים חתכים של חוק.

גילה גמליאל: אנחנו יותר לא נחקק שלבים של חוק אלא זה בפעם האחרונה וצריך מעכשיו לגבש חוק מקיף שיכלול את כל הצרכים בהיבט של "גלי צה"ל".

אבישי ברוורמן: השאלה איזה מקל יש לנו בנושא, זאת הבעיה שלי.

גילה גמליאל: אין מקל, המקל הוא שבפעם הבאה שיביאו לנו את זה אנחנו מודיעים להם מראש שעד שאנחנו לא מקבלים את הכול לא נתייחס.

<עידית צ'רנוביץ: לא יהיה כי מבטלים את הוראת השעה, לא יהיה.

גילה גמליאל: יפה.

גילה גמליאל: אבישי, אסביר לך משהו, יש שם את איציק אשכנזי, יושב בשקט, איציק, שר הביטחון, לפנות אליו על מנת לקדם את חוק גלי צה"ל.

גילה גמליאל: אני מוכנה להרים את הכפפה, יש פה אנשים שמבינים יותר ממני בתקשורת, גם אתה שכבר לקחת חלק בוועדות הקודמות, וגם נחמן, אם איילת תרצה להשתלב ועוד חברים על מנת להיפגש עם השר, כמובן עם היושב-ראש הנכבד שלנו, להתחיל לקדם את הדברים האלה, להציב יעדים ואז נעמוד בהם.

אבישי ברוורמן: אני מודה לך, גילה.

אבישי ברוורמן: תאגידי המים – הסורים על הגדרות, תאגידי המים על השערים כאן, ב-12:00 הבטחתי להם אז אני מבקש לקצר.

אבישי ברוורמן: חבר הכנסת שמולי, לעולם לא אעצור אותך בדבריך, הם דברים נכוחים.

איציק שמולי: רק הערה קצרה.

אבישי ברוורמן: הערה קצרה.

אבישי ברוורמן: וירון, אתה רוצה להתאפק או שאתה רוצה להגיד עוד מילה?

<ירון דקל: רק מילה אחת.

אבישי ברוורמן: מילה אחת.

אבישי ברוורמן: בבקשה.

<לאה ורון: צריך לסיים את הדיון.

אבישי ברוורמן: כי אם אני לא אסיים את הדיון אני אצטרך לדחות אותו לשבוע הבא.

איציק שמולי: קודם כל צריך לברך על ההסכמה שהושגה.

איציק שמולי: אני אגב צרכן גם של "קול ישראל", גם של "גלי צה"ל" בימי חול ובסופי שבוע של הרדיו האזורי.

אבישי ברוורמן: אז אתה קיבלת את התמיכה פה הציבורית של כולם.

איציק שמולי: חשבתי שלאור ההסכמה פשוט צריך לרוץ עם הדיון.

איציק שמולי: לאור מה שאמרה חברת הכנסת שקד וחבר הכנסת אייכלר שאף השתמש במילה הסתה, אז אני חושב שזה קצת מרחיק לכת.

אבישי ברוורמן: ברור.

איציק שמולי: אדוני, חבר הכנסת אייכלר, כשאני עולה ומתראיין בתחנות הרדיו גם הדתיות-לאומיות וגם החרדיות לא עושים לי חיים קלים וזה בסדר, רק אתמול.

איילת שקד: זה נכון, אבל זה לא מכספי ציבור.

איילת שקד: זה נכון אבל זה לא מהכסף של משלם המסים.

איציק שמולי: וזה לא אומר שזו איזושהי תופעה שהיא בגדר הסתה.

ישראל אייכלר: יש דברי הסתה - - -

אבישי ברוורמן: רבותי, אני לא פותח את הדיון הזה עכשיו.

ישראל אייכלר: אני לא פותח, רק כשהוא אומר שאין אני אומר שיש.

אבישי ברוורמן: אני לא פותח את הדיון הזה עכשיו.

איציק שמולי: אני חושב גם, איילת, אם תסתכלי היטב על מאפייני המרואיינים ב"גלי צה"ל", אני רוצה להרגיע אותך, מקומך ומקומכם ומקומו של השר בנט לא נפקד שם.

איילת שקד: אני לא אמרתי את זה, לא אמרתי אף מילה על המרואיינים.

איילת שקד: אמרתי שהמנהלים - - -

אבישי ברוורמן: תודה, חבר הכנסת שמולי.

אבישי ברוורמן: משפט אחד למר דקל ואני עובר להקראה.

<ירון דקל: אני רק רוצה להדגיש בהמשך למה שאמרו כאן אנשי הרדיו אזורי, הרשות השנייה ו"קול ישראל", "גלי צה"ל", הנתח שלה בשוק הפרסום הישראלי הוא 10%, כל ה-90% זה "רשת ב'", "קול ישראל" והרדיו האזורי.

<ירון דקל: אני רוצה לומר לחבר הכנסת אייכלר וחברת הכנסת שקד, אני קשוב לביקורת ובהחלט דבריכם נשמעו, גם הביקורת.

<ירון דקל: אני אזמין את חבר הכנסת אייכלר וגם את חברת הכנסת שקד לבקר ב"גלי צה"ל" כדי גם להגיד את הדברים האלה לשדרים ולעורכים בתחנה כדי שגם הם ישמעו ואני גם אעביר את הביקורת.

<ירון דקל: אני חושב שאחרי הדברים שנשמעו כאן אני מקווה שהוועדה תוכל להגיש את ההצעה לקריאה שניה ושלישת.

אבישי ברוורמן: אני חושב שאנחנו נעשה דבר אחר, במקום שתסביר אינדיבידואלית, אני מציע, מר דקל, תזמין את ועדת הכלכלה.

אבישי ברוורמן: מר דקל, במקום לעשות ביקורים אישיים תזמין את ועדת הכלכלה, זה יקל על כולנו.

דוד צור: זה יקל עליך, אנחנו נהיה שם.

<ירון דקל: אין בעיה.

<דוד בן בסט: אני מזמין את ועדת הכלכלה גם לביקור ברדיו האזורי.

אבישי ברוורמן: איפה זה?

דוד צור: אבל עשית את זה כבר, דודו, אנחנו כל הזמן אצלך.

<ישי יודקביץ: תתרשמו מהבניין ביפו.

<ישי יודקביץ: כמו שאתם מכירים.

אבישי ברוורמן: רבותי, אני קורא להקראה כי יש לנו עוד נושאים.

אבישי ברוורמן: רבותי, מי קורא את החוק?

<ישי יודקביץ: אני יכול להתנדב.

אבישי ברוורמן: ישי יודקביץ, בבקשה.

אבישי ברוורמן: גילה, את יכולה למלא את מקומי דקה כי אני צריך ללכת לחוק כלים שלובים?

גילה גמליאל: כן.

<ישי יודקביץ: "הצעת חוק גלי צה"ל – שידורי רדיו של צבא הגנה לישראל (שידורי חסות ותשדירי שירות) (הוראת שעה) (תיקון מס' 5), התשע"ג–2013".

גילה גמליאל: למחוק את "(הוראת השעה)".

<ישי יודקביץ: נכון, תכף זה יגיע.

<אתי בנדלר: זה השם.

<אליהו פולק: אפשר לבקש שינוי הכותרת?

<ישי יודקביץ: תיקון סעיף "3 – אנחנו מבטלים את סעיף 2 מאחר ואנחנו נשארים על 4:30 דקות.

<לאה ורון: תמתין, בבקשה.

<לאה ורון: תעמידי להצבעה את סעיף 1.

<אליהו פולק: סליחה, אפשר לבקש תיקון לחוק?

<אליהו פולק: נדמה לי שמותר להעיר הערות.

<אתי בנדלר: רגע, לשמוע הערות לסעיף, אם יש למישהו הערות ואחר כך להעמיד את זה להצבעה.

גילה גמליאל: ואז פותחים את זה עוד פעם לדיון?

<אתי בנדלר: לא, לא היו עוד הערות לסעיפים.

גילה גמליאל: יש למישהו הערות לסעיף 1, לשם החוק?

<אליהו פולק: כן, יש הערה.

<אליהו פולק: הייתי מבקש לשנות את שם החוק: במקום "שידורי חסות ותשדירי שירות" ל"פרסומות", ואותו דבר גם בהמשך, במקום "שידורי חסות ותשדירי שירות" ל"פרסומות".

<אליהו פולק: אני חושב שזה "ישראבלוף" אם קוראים לזה את הדבר הזה.

גילה גמליאל: שמענו לא קיבלנו.

<אתי בנדלר: התשובה היא שהדבר בלתי אפשרי כי יש הגדרה של החוק מהם תשדירי שירות ומהם שידורי חסות ובזה החוק דן.

<אליהו פולק: יש גם כן הגדרה של פרסומות.

גילה גמליאל: תודה לכם.

גילה גמליאל: אנחנו עוברים להצבעה על סעיף 1.

גילה גמליאל: הנה, אבישי.

אבישי ברוורמן: כן, רבותי, להצבעה.

<לאה ורון: מי מכם מצביע במקום חבר הכנסת אשר, חבר הכנסת מקלב?

ישראל אייכלר: אני אצביע.

<לאה ורון: חבר הכנסת אייכלר, אוקיי.

ישראל אייכלר: הרב מקלב יצביע.

אבישי ברוורמן: מקלב יצביע, תודה.

אבישי ברוורמן: מי בעד?

אבישי ברוורמן: מי נגד?

אבישי ברוורמן: מי נמנע?

אבישי ברוורמן: בעד – 6

אבישי ברוורמן: נמנעים – 1 סעיף 1 אושר.

אבישי ברוורמן: נמנע אחד, חברת הכנסת שקד.

אבישי ברוורמן: אנחנו עוברים לסעיף הבא, בבקשה.

<ישי יודקביץ: סעיף 2 זה הסעיף על ה-9 דקות, על ה-4:30 דקות לכן אנחנו למעשה לא נאשר אותו.

<אתי בנדלר: מוחקים אותו, הסעיף נמחק.

<ישי יודקביץ: נמחק.

<אתי בנדלר: אתה רוצה להסביר את זה, מר יודקביץ?

<ישי יודקביץ: אנחנו הלכנו גם כן על קרקע סלולה של סעיף שקיים גם בחוק רשות השידור ואנחנו כבר צופים פני עתיד לגבי אתר האינטרנט של "גלי צה"ל" ואולי לאפליקציות סלולריות, אם וכאשר הם יהיו, אנחנו פשוט רוצים שתהיה לנו את האפשרות הזאת כמו שיש לרשות השידור.

<אתי בנדלר: ברשותך, אדוני היושב-ראש, הייתי מבקשת שהוא יקרא גם את סעיף 4 המוצע כי אני ארצה להתייחס לשני הסעיפים האלה ביחד.

אבישי ברוורמן: בבקשה, עו"ד יודקביץ, סעיף 4.

<אתי בנדלר: אני אסביר את זה.

אבישי ברוורמן: בבקשה, גב' בנדלר.

<אתי בנדלר: כפי שמר יודקביץ הסביר, הרעיון הוא לאפשר מכוח הסעיף הזה – זה נושא חדש שלא קיים היום בחוק שאותו מבקשים לתקן והוא מבקש לתת ל"גלי צה"ל" אפשרות לשלב הודעות חסות ותשדירי שירות באתר של "גלי צה"ל" וכן באמצעים טכנולוגיים אחרים, קרי כפי שהזכרתי, בטלפון סלולרי.

נחמן שי: כמו שאישרנו לרשות השידור בשעתו.

<אתי בנדלר: כן, למרות ששם אנחנו הגבלנו ואין עדיין תקנות שאושרו בוועדת הכלכלה אבל הרעיון הוא אותו רעיון, לאפשר להם מקור הכנסה נוסף מאותם תשדירים.

<אתי בנדלר: בהתאם לסעיף (ב) המוצע, ההוראות לפי סעיף 4(א) יחולו, בשינויים המחויבים, לעניין התשדירים האלה באמצעים הטכנולוגיים האחרים.

<אתי בנדלר: זה אומר שהתקנות שבהן אמורות להיקבע ההוראות לעניין התנאים לשידור תשדירי חסות ולתשדירי שירות לרבות איסורים ומגבלות, יחולו גם על תשדירי השירות והודעות החסות באינטרנט ובאמצעים הטכנולוגיים האחרים.

<אתי בנדלר: דא עקא, כפי שהזכרתי - - -

אבישי ברוורמן: דא עקא.

<אתי בנדלר: מאז שאמרתם לי שעורכי דין מרבים להשתמש במילה הזאת אז כדי להוכיח שגם אני עורכת דין התחלתי להשתמש בזה.

<אתי בנדלר: התקנות האלה כאמור הובאו לראשונה לפתחה של הכנסת לפני כחודש, טרם נדונו ממילא לא אושרו, ממילא אין להן תוקף.

<אתי בנדלר: אני מוכרחה לומר שבעיון בהן אני גם לא מצאתי התייחסות בהן כיוון שהן כנראה נוסחו לפני מספר שנים, אין בהן שום התייחסות לתשדירי שירות והודעות חסות, למאפיינים המיוחדים שלהם, באתר האינטרנט או באמצעים טכנולוגיים אחרים כך שאפילו האמירה הזאת, ככל שהיא באה מצד משרד התקשורת, היא חסרת כיסוי כרגע בנוסח שמוצע כאן.

<אתי בנדלר: בסעיף 4, התיקון לסעיף 5, מציעים שוועדת הפיקוח, שכאמור טרם הוקמה, תפקח גם על תשדירים באינטרנט ובאמצעים הטכנולוגיים האחרים.

<אתי בנדלר: זאת אומרת שאין תקנות, אין ועדת פיקוח ומבקשים כאן בעצם נוסח שיאפשר את התשדירים האלה באמצעים שונים.

ישראל אייכלר: יש לי הסתייגות.

אבישי ברוורמן: סליחה רגע, לפני ההסתייגות שלך.

אבישי ברוורמן: אני הקשבתי עוד לפני הישיבה לעו"ד בנדלר, אנחנו דנים פה בכלל עכשיו בכל הנושאים האלה של הטרנספורמציה הטוטלית שקורית באמת בכל נושא התקשורת.

אבישי ברוורמן: ולכן, גם לאור רוח הדברים שהיו בוועדה, שמענו את כולם פה, כולל את גילה גמליאל ואחרים, רונן, דוד צור, נחמן שי וכל החברים שצריך להתקדם בנושא החקיקה, מה שאני מציע כי סעיף זה יכנס לתוקפו רק אחרי שיאושרו התקנות ותוקם ועדת הפיקוח הסעיף יהיה בתוקף.

אבישי ברוורמן: אני נותן לכם יותר זמן ממה שאני מקציב בדרך כלל, שנה וחצי, כדי שהוועדה תוכל לוודא שהוראות הוועדה בקשר לצורך להסדיר את מעמד "גלי צה"ל בחוק יבואו לידי ביטוי בהצעת חוק ממשלתית, וכן כדי לעקוב אחר הביצוע והמשמעות בשטח של סעיף זה.

נחמן שי: אתה מאשר כרגע או לא מאשר?

אבישי ברוורמן: שמעת, זה בתיקון הזה.

גילה גמליאל: זה ייכנס לתוקף רק אחרי התקנות.

<רות בר: ורק לשנה וחצי.

<ישי יודקביץ: הסעיף הזה יהיה לשנה וחצי.

ישראל אייכלר: ההסתייגות שזה יהיה הוראת שעה.

<אתי בנדלר: זה מה שהוא מציע.

<אתי בנדלר: היושב-ראש הציע כרגע גם לדחות את כניסתו של הסעיף הזה לתוקף עד שיהיו תקנות ותוקם ועדת פיקוח ומרגע שהוא ייכנס לתוקפו הוא יהיה בתוקף לשנה וחצי.

ישראל אייכלר: הסתייגות לשנה אחת.

נחמן שי: אז זה לא נכנס כרגע?

<אתי בנדלר: זו ההצעה של היושב-ראש, אם אתם תעמדו מאחוריה, ההצעה הזו תעמוד להצבעה.

אבישי ברוורמן: זה גם המקל שלנו.

נחמן שי: זה תמריץ שתעבדו קשה.

אבישי ברוורמן: מי בעד?

אבישי ברוורמן: מי נגד?

אורי מקלב: על ההסתייגות שלו הצבעת?

<אתי בנדלר: זה לגבי סעיף 4.

<לאה ורון: היושב-ראש לא שמע את מה שהצעת ולפיכך הוועדה לא הצביעה עליה.

אבישי ברוורמן: לא שמעתי, סליחה.

ישראל אייכלר: הצעתי הסתייגות שזה יהיה רק שנה ולא שנה וחצי.

<אתי בנדלר: אז אני מציע להצביע ולראות איזו הצעה מקבלת את רוב הקולות, שנה או שנה וחצי.

אבישי ברוורמן: אוקיי, מי בעד?

אבישי ברוורמן: אני הצעתי בגלל שהממשלה עובדת כל כך לאט, אלא אם כן נשתתף בה, גילה, או שנזרז אותה, שנה וחצי.

אבישי ברוורמן: מי בעד ההסתייגות של אייכלר?

<אתי בנדלר: על סעיף 4א בלבד.

אבישי ברוורמן: מי בעד ההסתייגות של חבר הכנסת אייכלר?

<אתי בנדלר: שזה יהיה בתוקף לשנה, לא לשנה וחצי.

אורי מקלב: הוא לא יכול להצביע בעד ההסתייגות שלו, מה אפשר לעשות?

אורי מקלב: מותר לו להגיש הסתייגות אבל הוא לא יכול להצביע.

אבישי ברוורמן: אוקיי.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – אין

אבישי ברוורמן: ההסתייגות של חבר הכנסת אייכלר לסעיף 3 לא נתקבלה.

אבישי ברוורמן: בעד – אין.

אבישי ברוורמן: רבותי, מי בעד ההצעה הקיימת שלי?

אבישי ברוורמן: בעד – פה אחד סעיף 3 אושר כהצעת הוועדה.

אבישי ברוורמן: אושר, קיבלנו.

<אתי בנדלר: בסדר, אני רושמת לך הסתייגות למליאה.

<אתי בנדלר: לסעיף 4, המציע לתקן את סעיף 5, לא נשמעו הערות.

אבישי ברוורמן: לסעיף 4 יש הערות?

<הילה שמיר: אני מזכירה את ההערה שלנו בהמשך לדברים של היושב-ראש על זה שנדרשת ראיה כוללת וקוהרנטית של כל הנושא, ביקשנו שיהיה נציג של הרשות השנייה, או כנציג או כמשקיף, בוועדת הפיקוח.

<אתי בנדלר: את מציעה לתקן את סעיף 5.

<ישי יודקביץ: הרכב ועדת הפיקוח זה נושא חדש כמדומני, לא?

<אתי בנדלר: אם אתם תטענו נושא חדש ניקח את זה לוועדת הכנסת, יכול להיות.

אבישי ברוורמן: אם יש רצון טוב היום, אחרי שדודו בן בסט רקד טנגו עם ירון דקל אז אולי אפשר להכניס פה עוד אנשים.

<אתי בנדלר: רגע, אני אסביר אולי את ההצעה.

נחמן שי: אל תעשו דברים ברגע האחרון.

<אתי בנדלר: אני מבקשת להסביר את ההצעה.

אבישי ברוורמן: עו"ד בנדלר בזכות דיבור, ואפילו הגיע חבר הכנסת רוזנטל שאני מתגעגע אליו.

מיקי רוזנטל: אני באתי לדיון על המים.

אבישי ברוורמן: אני יודע, תכף נפתח.

נחמן שי: שתה מים בינתיים.

נחמן שי: חכה רגע, מיקי, טוב שבאת, אתה חשוב גם עכשיו.

<אתי בנדלר: כפי שציינתי סעיף 5 לחוק העיקרי דן בנושא ועדת הפיקוח והוא מחולק לשני סעיפי משנה: סעיף (א) שבו אומר שהשר והשר הממונה על ביצוע חוק רשות השידור ימנו ועדה שתפקידה לפקח על השידור של שידורי חסות ותשדירי שירות ב"גלי צה"ל" לפי חוק זה, ומה שמוצע כאן זה תיקון רק לסעיף הקטן הזה שאומר שוועדת הפיקוח תפקח גם על תשדירי החסות והודעות החסות שיפרסמו באינטרנט ובאמצעים הטכנולוגיים האחרים.

<אתי בנדלר: מה שמציע כרגע יושב-ראש הרשות השנייה לטלוויזיה ורדיו והיועצת המשפטית של הרשות השנייה הוא לתקן את סעיף (ב) שאומר: ועדת הפיקוח תהיה בת 3 עד 5 חברים שימונו מקרב החברים במליאת רשות השידור וכו'.

<אתי בנדלר: בעצם ההצעה היא, אם אני מבינה נכון, להגדיל את ההרכב כך שיהיה חבר נוסף.

<רות בר: או משקיף, אפשר משקיף.

<ירון דקל: אבל הם הגדירו את עצמם כמתחרים של "גלי צה"ל", זה לא חלק מהצעת החוק.

<אתי בנדלר: מר דקל, שיהיה ברור, אני לא מביעה את דעתי בקשר להצעה, אני מנסה להסביר אותה.

אבישי ברוורמן: אף אחד לא בזכות דיבור, רק עו"ד בנדלר.

<אתי בנדלר: ההצעה שהוצעה כרגע לחברי הכנסת אומרת שוועדת הפיקוח לא תהיה רק מקרב חברים ממליאת רשות השידור אלא שימונה לה חבר או משקיף, אינני יודעת, גם מטעם הרשות השנייה לטלוויזיה ורדיו.

אבישי ברוורמן: חבר הכנסת שי.

נחמן שי: אני חושב שזה לא נכון.

נחמן שי: אני חסיד גדול של הרשות השנייה ואני מציע לא לשנות פה סדרי בראשית.

נחמן שי: אין כאן שום גוף אחר חוץ מרשות השידור, ששם זה מעוגן בחוק, שמפקח על "גלי צה"ל".

נחמן שי: זה לאפשר לרשות השנייה להיכנס למסגרת הפיקוח על "גלי צה"ל", זה שינוי גדול, הרבה יותר גדול ממה שחושבים פה.

<עידית צ'רנוביץ: לא, ממש לא.

אבישי ברוורמן: גב' צ'רנוביץ.

דוד צור: למה דבר עקרוני כזה נעשה פתאום בחטף כזה?

<עידית צ'רנוביץ: אני רוצה להתייחס.

<עידית צ'רנוביץ: אני מפקחת על כל 16 תחנות הרדיו האזוריות.

<עידית צ'רנוביץ: מאוד מאוד חשוב לנו שדווקא אנחנו נהיה כמשקיפים, אנחנו לא רוצים אפילו מעמד של חבר קבוע, משום שבדיוק מה שגם כן ידידי אלי פולק אמר קודם, אנחנו רוצים לשמור באמת שההגדרות של תשדירי שירות ותשדירי חסות יישמרו ושלא תהיה פה זליגה של פרסומות.

דוד צור: את מפקחת על רשות השידור גם?

<עידית צ'רנוביץ: לא, ממש לא.

דוד צור: ברור שלא, אז אני אומר - - -

<עידית צ'רנוביץ: רגע, שניה.

אבישי ברוורמן: אני מבקש לא לדבר שלא ברשות דיבור.

<עידית צ'רנוביץ: לא סיימתי אבל.

<עידית צ'רנוביץ: התפקיד של ועדת הפיקוח הוא למעשה באמת לבדוק שכל התקציב שבאמת מגיע מהפרסומות האלה באמת יהיה מגופים ציבוריים ומוסדות ושלא ייווצר מצב שפתאום "AIG" מפרסמת שם או פתאום אנחנו מגלים ש"דלק" מפרסמת שם.

<עידית צ'רנוביץ: זאת הסכנה ואנחנו מעדיפים לפקח - - -

אבישי ברוורמן: גב' צ'רנוביץ, תודה רבה.

דוד צור: את לא סומכת על הפיקוח שלהם?

<עידית צ'רנוביץ: לא, ממש לא.

אבישי ברוורמן: רק רגע.

אבישי ברוורמן: עו"ד תומר קרני, בבקשה.

מיקי רוזנטל: חברי הכנסת בכלל בניגוד עניינים, הם מתראיינים ברדיו, לא?

אורי מקלב: אני למשל לא, אני אף פעם לא התראיינתי אז אני יכול.

אבישי ברוורמן: אני כל כך שמח שאני שומע את קולו מרחוק של חבר הכנסת רוזנטל.

<תומר קרני: הרכב הוועדה כבר נדון וכבר קבוע בחקיקה ועכשיו מועלת פה למעשה הצעה חדשה לשנות אותו אז אנחנו נצטרך – יושב-ראש רשות השידור לא נמצא פה – אנחנו נצטרך לשמוע את עמדת מליאת רשות השידור לזה.

נחמן שי: תומר, הפיקוח האזרחי על "גלי צה"ל" מוסדר בחוק רשות השידור, שם הכנסנו גם את הנושא המסחרי לאותה מסגרת אז זה נגזר מאותו עניין.

אבישי ברוורמן: רבותי, אני מגיע לסיום.

ישראל אייכלר: בעניין הזה יש לי הערה, אדוני היושב-ראש.

אורי מקלב: הסתייגות, לא הערה.

ישראל אייכלר: קודם כל אני רוצה לרשום הסתייגות.

אבישי ברוורמן: סליחה, חבר הכנסת אייכלר, מישהו מחברי הכנסת תומך בהצעה של הגברת?

<הילה שמיר: משקיף.

<אתי בנדלר: לשנות, לתקן את הסעיף.

ישראל אייכלר: כן, אני תומך מאוד, אני אסביר גם למה.

<אתי בנדלר: אז אתה מציע את ההצעה הזאת בשמך?

ישראל אייכלר: כן, אני אסביר לכם גם למה.

ישראל אייכלר: אני חושב שהרדיו האזורי הוא הנפגע הראשון מהדבר הזה וראוי שהם יהיו בוועדה שמפקחת.

<אתי בנדלר: אז צריכים להצביע על כך.

<אתי בנדלר: אם זו הצעה של חבר הכנסת אייכלר צריכים להצביע על כך.

אבישי ברוורמן: רבותי, מי תומך בהצעה של אייכלר?

<אתי בנדלר: מי בעד ההצעה של חבר הכנסת אייכלר?

אבישי ברוורמן: מי נגד?

אבישי ברוורמן: בעד – אין

אבישי ברוורמן: הצעת חבר הכנסת אייכלר לא התקבלה.

אבישי ברוורמן: רבותי, ההצעה לא התקבלה, אני עובר להצבעה על סעיף 4 להצעת החוק.

אבישי ברוורמן: מי בעד?

אבישי ברוורמן: מי נגד?

אבישי ברוורמן: מי נמנע?

אבישי ברוורמן: בעד – פה אחד

אבישי ברוורמן: פה אחד.

<ישי יודקביץ: יש לנו עוד שני סעיפים קטנים לקרוא.

ישראל אייכלר: יש לי עוד הסתייגות אחת, אני רוצה שיהיה איש ציבור בוועדת הפיקוח הזו.

נחמן שי: יש, מליאת רשות השידור.

<ירון דקל: כל חברי מליאת רשות השידור אלה אנשי ציבור.

ישראל אייכלר: לא, אני רוצה איש ציבור נוסף, גם מיקי רוזנטל למשל.

מיקי רוזנטל: אני בעד.

<ישי יודקביץ: אני יכול לקרוא את שני הסעיפים האחרונים?

מיקי רוזנטל: הוא רוצה הסתייגות.

<אתי בנדלר: את ההצעה אתה צריך להציע לפני שמצביעים על הנוסח הסופי.

אורי מקלב: אבל זה נרשם כהסתייגות שלו?

<אתי בנדלר: מה זה הסתייגות?

<אתי בנדלר: הסתייגות זו הצעה שהצביעו עליה ולא התקבלה.

אורי מקלב: בסדר, אבל זה יירשם וזה יעלה למליאה.

<אתי בנדלר: אבל הסעיף כבר אושר.

אורי מקלב: אבל זה יעלה למליאה כהסתייגות שלו, זה מה שהוא צריך.

<אתי בנדלר: מה?

<לאה ורון: אבל לא הצביעו על זה.

אורי מקלב: הוא הצביע, הוא הציע את זה כהצעה והוא אמר שזו הסתייגות.

אבישי ברוורמן: היא מבינה בחוק יותר ממני.

<אתי בנדלר: אבל לפני שההצעה הועלתה הוא אמר גם כן שזו הסתייגות, אתם אמרתם שזו הצעה.

<אתי בנדלר: הוא בסך הכול מבקש עכשיו שיירשם כהסתייגות שלו על הנקודה הזו.

<אתי בנדלר: חברי הכנסת, הסתייגות היא לתיקון סעיף שעליה מצביעים בוועדה ואם ההצעה איננה מתקבלת יכול חבר הכנסת המציע לבקש לרשום להעלות את ההצעה הזו כהסתייגות למליאה.

<אתי בנדלר: הצעה לתיקון סעיף תמיד צריכה להיות מוגשת לוועדה לפני שמסתיימת ההצבעה על אותו סעיף כי משהסתיימה ההצבעה על אותו סעיף יש נוסח שהוועדה כבר החליטה לרבות ההצעות שהוצבע עליהן ולא התקבלו.

ישראל אייכלר: והסתייגות דיבור כן אפשר?

<אתי בנדלר: לא.

<מירב תורג'מן: יש לך בקשת רשות דיבור.

<אתי בנדלר: לא, ברגע שיש לו הסתייגות ממשית אין רשות דיבור, אי אפשר גם וגם, אבל יש לך את ההסתייגות לגבי ההצעה של רשות השידור.

אבישי ברוורמן: אתה, חסר לך זמן דיבור?

<אתי בנדלר: רק כדי להפיס את דעתך, כך וכך אם ההצעה שלך היתה עומדת לדיון הייתי מבקשת ממך להשלים אותה כדי שהוועדה תדע מה אתה מציע, כי למשל מי ממנה נציג ציבור, מקרב מי?

אבישי ברוורמן: די, אתי.

אבישי ברוורמן: כן, בבקשה.

<ישי יודקביץ: "תיקון סעיף 6 5.

<ישי יודקביץ: בסעיף 6 להוראת השעה, במקום "בחודש ינואר ובחודש יולי" יבוא "בחודש מרס", במקום "במהלך ששת החודשים שקדמו" יבוא "עד 31 בדצמבר של השנה שקדמה" ובמקום "בששת החודשים העוקבים למועד הדיווח" יבוא "החל ב-1 בינואר של שנת הדיווח".

<ישי יודקביץ: " כאן זה סעיף שמרווח את הדיווח לוועדת הכלכלה.

אבישי ברוורמן: מקובל.

אבישי ברוורמן: רבותי, מי בעד?

אבישי ברוורמן: מי נגד?

ישראל אייכלר: רגע, לפני ההצבעה אני רוצה הסתייגות, אחר כך אומרים שכבר הצביעו.

<אתי בנדלר: אתה צודק.

<לאה ורון: חבר הכנסת אייכלר, מה אתה מציע?

ישראל אייכלר: אני מציע שזה יעבור לוועדת הכלכלה – מתי אמרו?

<אתי בנדלר: במקום פעמיים בשנה פעם בשנה, זו הצעת הממשלה.

אבישי ברוורמן: אני יכול לקרוא לכם מתי שאני רוצה.

<אתי בנדלר: אז אתה רוצה לבטל את הסעיף.

<אתי בנדלר: ההסתייגות שלך היא שהסעיף יימחק, אוקיי.

ישראל אייכלר: כן.

<אתי בנדלר: אוקיי, עכשיו, מי בעד הצעת הממשלה?

<אתי בנדלר: אתה מצביע נגד ואז ההסתייגות שלך.

אבישי ברוורמן: מי בעד הצעת הממשלה?

אבישי ברוורמן: מי נגד?

ישראל אייכלר: אני מצביע נגד.

אורי מקלב: אתה לא יכול להצביע נגד, אין לך זכות הצבעה.

אבישי ברוורמן: אתה לא יכול להצביע.

אבישי ברוורמן: בעד – פה אחד סעיף 5 אושר.

אורי מקלב: אתה רק יכול שההסתייגות שלך תירשם.

<אתי בנדלר: חבר הכנסת אייכלר מציע למחוק את הסעיף, מותר לו להציע ומותר לו להגיש הסתייגות.

ישראל אייכלר: אז נרשמה הסתייגות?

<אתי בנדלר: היא תירשם הסתייגות.

אורי מקלב: זו ההסתייגות השנייה שלך.

<ישי יודקביץ: "תיקון סעיף 8 6.

<ישי יודקביץ: בסעיף 8 להוראת השעה – (1) בכותרת השוליים, המילה "תוקף" – תימחק; (2) סעיף קטן (ב) – בטל.

<ישי יודקביץ: " זה הסעיף של הוראת השעה שהופך את החוק להוראת קבע.

אבישי ברוורמן: מקובל.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – פה אחד

אבישי ברוורמן: אושר פה אחד.

אבישי ברוורמן: רבותי, אני מודה לכם, בהצלחה.